Kutubxona - Fridesh Karinti. Sirk (hikoya) / Kiril\nSiz shu sahifadasiz: Fridesh Karinti. Sirk (hikoya) / Kiril\nМуаллиф Фридеш Каринти\nАсар номи Цирк (ҳикоя)\n- Жаҳон/Венгер адабиёти\n- Фридеш Каринти\nТаржимон Манзура Шамс (Рус тилидан)\nМен тсирк ва скрипкани бутун вужудим билан яхши кўрар эдим. Қизиқишларим эвазига менга скрипка олиб беришди. Аммо тсиркка яқин йўлатишмади. Шу сабабли бўлса керак тушларимга фақат тсирк кира бошлади. Бир сафар уни тепалик ортида кўрдим. Кимдир мени у ёққа етаклаб кетаётгандек туюлди. Бошқа сафар шаҳарнинг марказий майдонидаги тсирк ёнига, унинг икки тарафи вестибюлли кириш эшиги олдига келиб қолдим. Менда билет ҳам бор эди. Бироқ ҳамма нарса аввалги тушларимдаги каби чалкашиб кетди ва мен ичкарига кира олмадим.\nКунларнинг бирида тушимни охиригача кўрдим. Мен кириш эшиги ёнида турардим. Ёнимда соқолли, оқсоқ бир одам куймаланиб юрарди. Афтидан у директор эди. У бир қўли билан пардани ушлаб олган ҳолда «Сиркка кеб қолинг, ҳозир бошлаймиз, марҳамат, марҳамат, киринг!..» деб такрорлар эди. Аскарлар, хизматкорлар, шляпа кийиб олган хонимлар, пўрим жаноблар, хуллас, турли хилдаги одамлар ўзаро кулиб, гаплашган ва бир-бирларини туртган ҳолда ичкарига оқиб кирмоқда эдилар. Ўйлаганимдек, директор қўлимдан ушлаб олди ва норози оҳангда «Марҳамат, марҳамат... қани чипта борми? Бор бўлса марҳамат, йўқ бўлса, қани марш!» деди. Қўрқинчдан юрагим шувуллаб, гапларим чалкашиб кетди. «Мен томошага кирмоқчи эмасман, мен хоҳлайманки... мана, менинг скрипкам». Ўзимни бутунлай йўқотиб қўйган ҳолда, қўлтиғимга қистириб олган скрипкамни кўрсатдим. Директор эгилиб оғзимга термилганча чиптам йўқлиги ҳақидаги ғудранишларим қачон тугашини кутиб турди. Мен ичкарига кириб, ўзим яратган куйни мана шу скрипкамда томошабинлар олдида чалиб беришни хоҳлаётганимни амаллаб тушунтирдим. Буни эшитган директор оғзини карнайдек очиб, томоғининг тўрини кўрсатиб хохолаб кулди: «Эй эси йўқ бола! Сен билан пачакилашиб ўтиришга вақтим бор деб ўйлайсанми?!». Мен ушбу кичкинагина мусиқамни фавқулодда ажойиб мусиқа деб ҳисоблаб, завқланиб гапиришим директорнинг кўнглига ўтирганини дарров сездим. У бир оз юмшаб деди: «Майли, сен болакай, бир оз кутиб тур, балки бирор нарса ўйлаб топармиз... Кетиб қолма, ҳали гаплашиб оламиз».\nБир оздан сўнг у мени қолдириб кетган қоронғи йўлакка келди. Титроғим ҳали босилмаган эди. У қувноқлик ва очиқкўнгиллик билан: «Скрипкада куй чалиш бу силлиққина бир иш», деди. Гапларидан скрипкада бирор яхши натижага эришишимга унда ишонч йўқлигини англадим. Мен эса худони ўртага қўйиб қасам ича бошладим. Шундан сўнггина у жилмайишдан тўхтади. «Унда синаб кўриш мумкин, бироқ аввал ҳарбий қўмондонликка хабар бериш керак, улар императорлик ёки қироллик кагали аъзолиги тўғрисида нишон беришади», деди. Бу ишлар битгунча тсирк нималиги ва томошабинларга нима кераклиги ҳақида фикрга эга бўлишим учун тсиркнинг ҳамма жойини – актёрларни, йиртқичларни кўрсатадиган бўлди.\nСиркка кириш имконияти пайдо бўлганидан ва айни пайтда қўрқаётганимдан юрагим қинидан чиқаёзди. Мен скрипкамни қўлтиғимга қисган ҳолда бесаранжом бўлиб бор кучим билан ўзим тўқиган мусқани унутиб қўймасликка ҳаракат қила бошладим. У мени турли-туман расмлар чизиб ташланган сон-саноқсиз пардалар орасидан олиб ўтди. Мен артистларни ёки чавандозларни кўраман деб ўйлаган эдим. Бироқ тепада ишлаб юрган қизил кийимли кишилардан бошқа ҳеч кимни кўрмадим. Биз тўсатдан жуда ҳам узун зинапоя олдидан чиқиб қолдик. Директор зинадан елиб кета бошлади. Мен унга зўрға етишиб юрардим. Кейин биз ҳамма жойига бахмал қопланган хонадан ўтдик. Мен тасодифан бир эшикни туртиб юбордим. Ичкаридан кучли шовқин чиқарди, чайқалиб турган жуда кўп бошлар кўринди. Директор менга қўполлик билан бақирди: «Ҳозироқ ёп, томошабинларнинг кўзлари бу ёққа тушмаслиги керак!»\nКейин у унча катта бўлмаган темир эшикни очди: пастда ярим доира шаклидаги катта зал кўзга ташланди. Бу ажойиб залнинг ўртасида қадду қомати келишган бир эркак тишларини ғижирлатиб, кўзларини олайтириб бир аёлни бўғмоқда эди. Аёл эса оғир хириллаб фиғон қилмоқда, хуллас, қўрқинчли томошага ортиқ тоқат қила олмадим. Мен бор кучим билан бақириб, ҳаммани лаънатлаган кўйи аёлни ҳозироқ озод қилишларини талаб қилишга тушдим. Бироқ директор қўлимдан маҳкам ушлаб олиб пишқирди: «Аҳмоқ, бу менинг актёрларим-ку, буларнинг ҳаммаси бир ўйин, бунинг устига улар ҳақиқий эмас, мумдан ясалган қўғирчоқдай гап». Мен яхшилаб қараб, аёлнинг юзи ғайритабиийлиги ва кўзлари шишадан эканлигини пайқадим.\nБироқ мен шу заҳотиёқ яна тсиркда пайдо бўлиб қолдим ва узоқ вақт ҳафталар, ойлар давомида нарвонга чиқишу тушишни машқ қилдим ва бу машғулотга анча ўрганиб қолдим. Аста-секин нарвон тепасида мувозанатимни ушлаб туришни, кейинчалик эса нарвонга икки ва уч стулни қўйиб унинг устига чиқишни ўргандим. Узундан-узоқ кунлар шу тарзда ўтди.\nНиҳоят кутилган вақт келди. Мен аренага чиқдим. Фақат бу пайтда тсиркнинг барча бурчаклари яхши таниш бўлиб қолганди, юзим мен биринчи марта кўрган болаларникидек, бўялганидан ташқари, ажин босиб қийшайиб кетган, ёшим улғайиб қолган эди. Энди мен қизғиш трико кийиб олган ҳолда хира тортган декоратсиялар олдида бепарво юраман. Олдимдан гилам кўтариб ўтиб қоладиган махсус кийим кийган тсирк ходимлари ва бошқаларга ҳам эътибор бермайман. Агар нимадир зерикарли ва бўғиқ овоз чиқариб қолса у билан қизиқишга ҳам ўзимда куч топа олмайман. Тўсатдан рўпарамдаги бахмал парда очилиб чидаб бўлмайдиган даражада тиниқ ёруғлик таралди. Парда ортида кўплаб бошлар кўринди. Бир муддат қарсак чалинди ва кейин пашша учса эшитиладиган сукунат чўкди.\nМен аренада: гилам устида, ёрқин нурда сузмоқчидек олдинга ҳаракатланаман, нур менга эргашади, илондек ҳар икки тарафга – ложега таъзим қиламан. Кейин нарвонни ушлаб, енгиллик билан ўз оғирлигимни ҳам сезмаган ҳолда тепага – беш қаватли бино даражасидаги баландликка кўтариламан. Нарвоннинг охирги зинасига чиқиб, бир сония мувозанатимни ушлаб тураман. Менга узун таёқда темир оёқли стул узатишади. Мен стулни олиб унинг икки оёғини нарвоннинг охирги ёғочига қўйдим. Бу осон кечмади. Кейин бир сакраб стулнинг устига чиқдим. Мувозанатимни сақлаган ҳолда тик турдим. Шундай тарзда иккинчи стулни, кейин оёғини осмонга қилиб учинчи стулни ўрнатдим. Унинг бир оёғига катта кубни жойлаштирдим. Тагимдаги бутун «иншоот» тирик жонзот каби қалтирар, томир уришим бу иншоотнинг ердаги учигача етиб бораётгандек туюлар эди. Кейин менга лангарчўп узатишди. Мен уни кубнинг юқори бурчагига ўрнатгунимча бир неча дақиқа вақт ўтди. Мен секин унинг устига чиқа бошладим. Ва ниҳоят лангарчўпнинг устига чиқиб қаддимни ростладим. Танамдаги ҳар бир мускулим зўриқиб тортилган камон ипидек қалтирар, юзимдан шовуллаб тер оқмоқда эди. Мен кўз кўриб, қулоқ эшитмаган ушбу қурилма қачон қалтирашдан тўхташини кутиб туриб қаддимни ростладим ва трикомга қистириб қўйилган скрипкамни олдим...\nҚалтираётган қўлларим билан скрипка таёғини олдим ва оҳиста лангарчўпдан қўлимни бўшатдим. Шу кўйи олдинга интилдим. Бир неча дақиқа чайқалиб тургандан сўнг... оммавий қўрқувдан ва чўккан жимликдан фойдаланиб, бир пайтлар жаранглаган, қалбимни ларзага солган ўша қадрдон куйимни эҳтирос билан чала бошладим...\n"http://www.kutubxona.com/wiki/index.php?title=Fridesh_Karinti._Sirk_(hikoya)_/_Kiril&oldid=3061" dan olindi


ҚИСҚА САТРЛАРДА » Past Darg'om haqiqati\nБош Сахифа » Янгиликлар » ҚИСҚА САТРЛАРДА\nМуаллиф: Admin дан 29-12-2017, 11:09, курилди: 26\nЭлектр токи, табиий газдан тўғри фойдаланиш муҳим вазифалардан бири. Яқинда Болдир МФЙ ҳудудидаги "Қорақалпоқ - 1" қишлоғидаги хонадонлардан бирида каттагина ёнғин содир бўлди. Ёнғин сабаблари суриштирилганда, хонадон ҳовлисига ёқилган хазон эътиборсиз қолдирилган. Натижада ўт сомонхонага, сўнг ҳовли тўридаги икки хонага кўчган. Қўни-қўшнилар, туман ёнғин хавфсизлиги ходимлари ёрдамида тилсиз ёв бартараф этилди. Аммо айни қиш мавсумида бу фалокат оила аъзоларига қимматга тушмадими? Шу боис, бу соҳага тегишли ташкилот мутасаддилари бу борада таълим муассасалари, корхона ва ташкилотларда тушунтириш ишларини кўпроқ ташкил этишлари жоиз, деб ўйлайман.


Фахрий ёрлиқ берилсин! - EFFECT.UZ\nФахрий ёрлиқ берилсин!\n. 01:57 | 20.12.2020\nНима учундир инсонлар ҳаётдан завқланишни унутиб қўяётгандек. Арзимаган муаммолар ва тушунмовчиликлар сабабли ўз жонига қасд қилиш ҳолатлари авж оляпти.\nСтатистик маълумотларга кўра, дунёда ҳар 40 сонияда бир инсон ўз жонига қасд қилади. Бу 15 ёшдан 29 ёшгача бўлганлар орасидаги ўлимга сабаб бўлувчи иккинчи йирик омилдир.\nЛекин шунга қарамай, жамиятларда бу мавзу табу деб ҳисобланади, яъни очиқ-ошкор гапирилмайди. Ҳозирда мутахассилар виртуал дунё орқали рўй бераётган таҳдид-ҳақоратлар ва ижтимоий тармоқлар воситасида тарқатилаётган ғоялар муаммони чуқурлаштириб юборганлигини айтиб, ҳукуматларни бунга эътибор қаратишга даъват қилмоқдалар.\nБир неча кун аввал Нукусда ўрта ёшлардаги қиз ўзини сувга чўктирмоқчи бўлган видео кўпчиликнинг муҳокамасига сабаб бўлди. Ҳаво совуқ бўлишига қарамай Ботир исмли йигит уни қутқариб қолди.\nАйтиш мумкинки, бу ҳақиқий қаҳрамонлик. Нукус шаҳри раҳбарияти томонидан бу йигитга эсдалик совғалари топширилди.\n“Эътибор бўлса, шунчалик бўлади-да”!\nИнстаграм юлдузи 24 ёшида вафот этди. Унга сабаб нима?\nҒузор собиқ ҳокими Саъдулла Бобоқуловга туҳмат бўлгани айтилмоқда, унинг соғлиги ёмонлашган\nНукусда «Тоза шаҳар» акцияси ўтказилмоқда\nҚДУда ўқийдиган талаба қиз йигити томонидан пичоқланиб вафот этди\nНукуснинг марказий бозорини сув босди (фото)


Пойдевори мустаҳкам юртнинг келажаги порлоқ бўлади\n16:10 / 17.09.2016\nДунёнинг кўплаб мамлакатлари барча замонларда ўзининг миллат қаҳрамонларига эга бўлган. Миллат қаҳрамонлари ўз фидойилиги ва жасурлиги билан халқнинг юрагидан жой олган. Зеро, улар ҳеч қачон унутилмайдилар, халқ эса уларнинг қилган меҳнатларини қадрлаб, бошлаб қўйган ишларини давом эттиради. Шу маънода айтганимизда, Ислом Каримов ҳам ана шундай буюк шахслардан бири саналади.\nДавлат бошқарувини эса бирор касб ёки ҳунар билан солиштириб бўлмайди. Сабаби, унда халқингни келажагини, ён атрофингдаги сафсатабозларни, “қопағон ит”ларни ўйлаб, кечаларни бедор ўтказишинг, соғлиғингни йўқотишинг мумкин. Лекин бу сенинг вазифанг. Халқ сенга ишонди, миллионлаб болаларнинг келажаги ва орзу умидлари сен билан боғлиқ. Мамлакатимизнинг биринчи Президенти бу вазифани мукаммал адо этди, ўз вазифасига масъулият билан ёндоша олди.\nЯнги туғилган гўдак уч ёшгача тез-тез шамоллайди, кўча-кўйда қоқилиб тушаверади. Қисқача қилиб айтганда, ташқи таъсирларга мойиллик ёки иммун тизими кучсиз бўлади. Давлат ҳам ана шу гўдак каби улғаяди. Куни кеча байрам қилинган Мустақиллигимизнинг 25 йиллигига ҳам осон эришилгани йўқ. Истиқлол даврида мамлакатимиз раҳбари ва у билан елкама-елка турган масъуллар турли ғов ва тўсиқлардан юртимизни эсон-омон олиб ўтишди. Натижада иммун тизими кучайди, улғайган мамлакатга “қопағон итлар” ҳам яқинлашишга қўрқадиган бўлишди. Бунинг ортида оз меҳнат ётгани йўқ.\nҲозир мамлакатимиз аҳолиси ўртасида муҳокама қилинаётган мавзу бу янги президент сифатида кимнинг сайланиши бўлиб қолди. Бунга асосий сабаб, “итлар” тинимсиз акиллаб, тинч аҳоли юрагида қўрқув ҳиссини пайдо қилишга уринишаётганидир (уларнинг асосий мақсади ҳам шу ўзи). Биздан минглаб чақирим узоқда турган чала сиёсатчилар калласидаги тўртта-бешта суваракнинг ғимир-ғимиридан келиб чиқиб бизга қандай яшашимиз кераклигини, нималарга эътибор беришимиз лозимлигини уқтиришмоқда. Эй юртфуруш, бир бошинга бир жойда қўним тополмайсан-ку, юрт тақдирини ўйлашни сенга ким қўйибди?\nБугун одамларнинг тилидаги номзодларнинг барчаси халқ орасидан чиққан, халқнинг ўзи сайлаган, кечани кеча, кундузни кундуз демай шу Ўзбекистон ривожи учун меҳнат қилаётган шахслардир. Улар ҳақида куни кеча билган одамлар бугун ижтимоий тармоқларда уларнинг фаолиятини бир бири билан солиштириб – хорижнинг норасмий матбуоти орқали эълон қилинган маълумотлардан хулоса чиқариб, муносабат билдиришмоқда. Аслида ўйлаб кўринг, марҳум Президентимиз билан елкама-елка туриб ишлаган, мамлакатимиз ривожига улкан ҳисса қўшган шахсларни бугун кимларнингдир ноғорасига ўйнаб, муҳокама қилишимиз тўғрими?\nКуни кеча, Ўзбекистон Республикаси Марказий сайлов комиссияси томонидан 4 декабрь куни президентлик сайлов ўтказилиши эълон қилинди. Насиб этса, сайловда халқнинг ўзи ўзига маъқул номзодни сайлайди.


Яман президенти Эронни террорчиликни қўллаб-қувватлашда айблади\n22:01 / 29.03.2017\nЯман президенти Абд Раббо Мансур Ҳодий Эронни Яқин Шарқ минтақасида террорчиликни очиқчасига қўллаб-қувватлашда айблади. Унинг айтишича, Теҳрон "минтақада ҳаракат қилувчи террорчилик гуруҳларига кўмак беради".\n"Ҳусийлар отрядлари Эрон кўмагида Ямандаги мавжуд вазиятни ўзгартиришга ҳаракат қилмоқдалар, бунга эса Яман ҳукумати асло йўл қўймайди", деб айтди Ҳодий Иорданияда ўтаётган Араб давлатлари лигаси саммитидаги учрашувда. Унинг айтишича, ҳусийларнинг "Ансоруллоҳ" ҳаракати тарафдорлари Яман жамиятидаги ижтимоий тузумни тўлиқ барбод қилган, иқтисодиёт ва давлатчиликнинг вайрон бўлишига сабаб бўлган. Ҳодийнинг айтишича, Яманда тинчлик ҳақида гапириш учун ҳусийлар "қуролни ташлаб, эгаллаб олган шаҳарларидан чиқиб кетиши ва сиёсий партияга айланиши" керак.\nАраб давлатлари лигасининг жорий 28-саммити Иордания қироллиги пойтахти Аммандан 50 км узоқликда, Ўлик денгиз соҳилида ўтмоқда ва охирги йиллардаги энг йирик саммит бўлмоқда, унда 18 араб етакчиси қатнашмоқда. Фаластин масаласи, инқироз гирдобида қолган Сурия, Ливия ва Ямандаги вазият, террорчиликка қарши кураш, Яқин Шарқдаги қочқинлар муаммоси ҳамда "Эрон аралашувига" қарши туриш саммитда муҳокама қилинадиган асосий мавзулар бўлади.\nЯман Эрон Араб давлатлари лигаси


Пентагон Ироққа 600 дан ортиқ ҳарбийларни жўнатади\nПентагон 615 Америка ҳарбийларини Ироқ армиясини катталиги жиҳатидан иккинчи бўлган Мосул шаҳрини озод қилиш операциясига тайёрлаш учун жўнатади. Бу шаҳар "Ислом давлати" экстремист гуруҳи назоратида.\nБу ҳақда чоршанба куни АҚШ мудофа вазири Эштон Картер айтган. Бунинг натижасида Американинг Ироқдаги ҳарбийлар сони 5200 га етади.\nАҚШ вакилларига кўра, ҳарбийларнинг аксарияти Ироқ ва Курд бўлинмаларини Мосул шаҳрини ишғол қилишга тайёрлашади ва қўллаб қувватлаб туради. Ироқ бош вазирининг баёнотида айтилишича АҚШ Ироқ ҳарбий кучларига ёрдам бериш учун «инструкторлар ва маслаҳатчилар» жўнатяпти.\nТурли маълумотларга кўра Мосулда 3000 дан 4000 гача жангари Исломчилар бор ва уни озод қилиш АҚШдаги президент сайловлари билан бир пайтда амалга оширилади. Ушбу операциянинг натижаси Демократик партиядан президентликка номзод Хиллари Клинтоннинг сайловолди кампаниясига таъсир этади. Республикачилар партиясидан номзод Дональд Трамп уни кескин танқид остига олган эди. Трамп Клинтонни АҚШ давлат котиби бўлиб ишлаган даврида ўзининг "бефарқлиги" билан Исломий давлатни "етакчи террорист ташкилотга" айланишига йўл қўйиб берган, деб танқид қилган.


Ўзбекистондан кейин Қозоғистон: Ёзувни янгилашнинг баҳоси қанча? - BBC News O'zbek\nЎзбекистондан кейин Қозоғистон: Ёзувни янгилашнинг баҳоси қанча?\nДене-Херн Чен BBC Capital\nImage caption Алифбо ўзгартирилиши сиёсий қадамми?\nҚозоғистон 2025 йилга қадар кирилл ёзувидан лотин ёзувига ўтишга тайёрланмоқда. Лотин ёзуви, албатта, Ғарб давлатлари билан муносабатларни мустаҳкамлашда ёрдам беради. Бироқ бундай улкан мамлакат бўйлаб ёзув ислоҳотини ўтказиш давлат ғазнасига қанчага тушади?\n«Буни гўзаллигини қаранг!» ҳайқиради пойтахт Остонадаги кичик ресторан асосчиларидан бири Кайпиев президент Назарбоев томонидан тасдиқланган алифбонинг сўнгги шаклини илк бор кўра туриб.\nҲукумат ўтган йилнинг октябр ойидаёқ лотин ёзувига асосланган янги алифбо шаклини тасдиқлаган эди. Аммо бунинг ортидан Назарбоевнинг 30 йилга яқин қаттиққўл бошқаруви давомида жуда кам кўзга ташланган воқеа юз берди - аксарият ҳукуматнинг ушбу қарорини очиқ танқид қила бошлади.\nАлифбонинг биринчи шаклида қозоқ тилидаги ўзига хос товушларни ифодалаш учун апострофлардан фойдаланилган эди, лекин танқидчилар мазкур белгилар ёзувни ўта хунуклаштириб юборишидан нольидилар.\nКайпиевга ёққан иккинчи шаклда ўзига хос товушлар урғу белгиси каби ҳарфнинг юқори қисмига қўйилган белгилар билан ифодаланмоқда. Масалан, Қозоғистон Республикаси алифбонинг биринчи шаклида Qazaqstan Respy'bli'kasy деб ёзилган бўлса, иккинчи шаклда апострофларсиз Qazaqstan Respýblıkasy кўринишида ёзилмоқда.\n«Буниси олдингисидан анча чиройли,» дейди Кайпиев. «Биринчиси итбалиққа ўхшарди.»\nЁзувнинг ўзгариши Кайпиев бизнесига ҳам таъсир қилмоқда. Унинг ресторани ўтган декабрь ойида очилган бўлиб, алифбонинг биринчи шакли қоидаларига кўра Sa'biz деб номланган эди. Барча рекламалар, маркетинг материаллари, қоғоз сочиқ идишлари ва таомномаларда ҳам шу ном битилган. Эндиликда буларнинг бари ва ресторан ташқарисидаги каттакон ёзув ҳам алифбонинг сўнгги тасдиқланган шакли қоидаларига биноан қайтадан ўзгартириб чиқилиши лозим.\nКайпиевга кўра, ҳукумат алифбонинг биринчи шаклини тасдиқлаган ҳамоноқ, у қайта ўзгартирилмаса керак, деган фикрда ресторандаги барча ёзувларни лотин алифбоси асосида ёздириб чиққан. У ресторан номини Sa'biz'дан Sábiz'га ўзгартириш ўзи учун $3,000 га тушишини тахмин қилмоқда.\nКайпиев ва у каби бошқа кичик тадбиркорлар бошдан кечириши лозим бўлган бундай ўзгартиришлар 2025 йилга қадар мамлакат бўйлаб кенг кўламда амалга оширилиши лозим. Харажатлар ҳам шунга яраша улкан миқдорда бўлишини олдиндан англаш қийин эмас. Бундан ташқари қозоқ тилидан кўра рус тили кенгроқ оммалашган Қозоғистондек давлатда лотин ёзувига ўтилиши ҳам анчайин дадил қадамдир.\nФото муаллифлик ҳуқуқи Taylor Weidman\nImage caption Ёзувнинг ўзгариши Кайпиев бизнесига ҳам таъсир қилмоқда.\n2016 йил маълумотларига қараганда Қозоғистон аҳолисининг учдан икки қисмини этник қозоқлар ташкил қилади. 20 фоиз аҳоли эса рус миллатига мансуб. Совет даврида мамлакат аҳолисининг деярли барчаси рус тилида равон сўзлаша олган. Ҳозирда 18 миллиондан зиёд қозоғистонликларнинг 94 фоизи русчада эркин сўзлайди. Қозоқ тили саводхонлиги иккинчи ўринда - 74 фоиз.\nОлма-ота ва пойтахт Остона каби шимолий шаҳарларда рус тили ҳам сўзлашув, ҳам давлат идораларида кенг қўлланилса, жанубий ва ғарбий ҳудудларда кўпроқ қозоқчада гаплашилади.\nҲозирда қозоқ тили кирилл ёзувида ёзилади. Қўшни мамлакатлар Совет ҳукмронлиги қулаши билан бу ёзувдан юз ўгира бошлаганлар. Масалан, Озарбайжонда лотин ёзуви 1992 йилда муомалага киритилган бўлса, Туркманистон бундай ислоҳотга 1993 йилда қўл урган.\nҚозоғистон орадан деярли 30 йил ўтгач бундай ислоҳотни амалга оширмоқчи. Унинг жорий иқтисодий муҳитида бутун мамлакатни лотинлаштириш қанча маблағ талаб қилишини олдиндан айтиш қийин.\nДавлат матбуот нашрларининг хабар қилишича, ҳукуматнинг етти йил давом этадиган лотинлаштириш ислоҳоти уч босқичдан иборат бўлиб, уни амалга ошириш учун умумий ҳисобда 218 миллион тенге ($664 миллион) ажратилган. Ушбу маблағнинг деярли 90 фоизи таълим дастурлари доирасида лотин ёзуви асосидаги дарсликлар ва китоблар чоп этишга сарфланади.\nҲукумат 2018 ва 2019 йилнинг ҳар бири учун роппа-роса 300 миллион тенге ($922 миллион)дан ажратган; бу пуллар бошланғич ва ўрта таълим мактаблари фаолиятига йўналтирилади, дейди Олма-отадаги КИМEП университетидан иқтисодчи Элдор Мадумаров.\nАйни вақтда ўқув дастурлари ва дарсликларни лотин ёзувига ўтказиш ишлари шу йилдан бошланиши кутилмоқда. Ўқитувчилар ва мактабгача таълим муассасаларида жорий йилдан лотин ёзувини ўргатиш дастурлари жорий этилади. 2020 йилга бориб биринчи синф ўқувчилари янги ёзув асосида таълим ола бошлайди. Шу тариқа 2025 йилгача бутун таълим тизими босқичма-босқич лотин ёзувига ўтказилиши режалаштирилмоқда.\nКирилл ёзувидаги матнни лотинга ўгириш учун мўлжалланган компютер дастури яратиш учун ҳам маблағ ажратилган ($166,000). Ўрта таълим ўқитувчиларини лотин ёзуви кўникмаларининг оширилиши ($33,2 миллион) ва 2024 йилда бошланувчи ислоҳотнинг сўнгги босқичида машҳур блогерларни ёллаб, улар орқали янги алифбонинг тарғибот кампаниясини ўтказиш ($1,4 миллион) ҳам кўзда тутилган.\nБироқ ҳукумат ажратилган маблағнинг батафсил ҳисоботларини ошкор қилмаётгани сабабли баъзи иқтисодчилар бундай кенг кўламли ислоҳотни амалга ошириш учун зарур бўлган асл харажат рақамларини аниқлай олмаяпти. (Ташқи ишлар, таълим ва маданият вазирликлари Би-Би-Си томонидан бу борада изоҳ бериш сўралган саволларни жавобсиз қолдирди ва вазиятга ойдинлик киритишни истамади.)\nImage caption Ҳаммага ҳам ёқмаган алифбо\nЛотинга ўтиш жараёни борасида шаффофлик мавжуд эмаслиги иқтисодчиларни олдиндан кўрилмаган харажатлар пайдо бўлиши борасидаги хавотирларини кучайтирмоқда.\n"Агар ушбу ислоҳот тўғри амалга оширилмаса, у ҳолда, русийзабон аҳоли қатламига мансуб кўплаб малакали одамлар Россияга оммавий кўчиб кетиши мумкин," дейди Мадумаров. «Ислоҳот натижасида бундай одамлар баъзи имкониятлардан маҳрум бўлиши эҳтимоли бор.»\nФевраль ойининг сўнггида ҳам қозоқ, ҳам рус тилида эркин сўзлаша оладиган президент Назарбоев барча ҳукумат мажлисларини қозоқчада ўтказиш тўғрисида кўрсатма бериши шов-шувларга сабаб бўлган эди.\nРус тили узоқ вақт давлат иш юритувининг асосий тили бўлиб келгани сабабли қозоқ амалдорларининг аксарияти ўз она тилида сўзлашга қийналади. Телевидение орқали узатилган ҳукумат мажлисларидан бирида расмийлар ўз фикрини қозоқ тилида ифода этишга қийналаётгани, ҳаттоки, баъзилари қулоқчинлар орқали таржимани эшитишни маъқул кўргани намойиш этилган эди.\nДавлат ишларини юритиш тилининг ўзгариши харажатсиз битмайди. Гувоҳномалар, паспортлар, қонунлар ва қонуности ҳужжатлари - буларнинг бари ўзгариши лозим.\n«Ушбу ишлар ислоҳотнинг иккинчи ва учинчи босқичи давомида амалга оширилиши ҳақида гапирилмоқда, лекин умумий ажратилган маблағнинг қанча қисми бу ишлар учун йўналтирилиши борасида бирор маълумот йўқ,» дейди Олма-отада жойлашган Қозоғистон Иқтисодий Тадқиқодлар Бюроси директори Қосимхон Каппаров.\nПаспортлар ва гувоҳномаларни янгилаш учун аллақачон алоҳида тўлов белгиланган. Каппаровга кўра, янги паспорт учун $60 тўлашга тўғри келинса, ИД карталарни янгилаш фуқаролар учун бир ярим долларга тушади.\nКаппаров 2024 йилда бошланиши айтилаётган учинчи босқич қандай кечиши билан қизиқмоқда. Ушбу босқич давомида марказий ва маҳаллий давлат идораларининг иш юритиш услуби тўлиқ лотинлаштирилиши кўзда тутилган. Шунингдек, бу даврда давлат матбуоти ҳам янги ёзувга ўтиши лозим.\n"Давлатга қарашли матбуотни лотинлаштириш учун, авваламбор, ходимлар малакасини ошириш зарур. Сўнг интернет технологиялари тизими янги ёзувга мослаштирилади. Охирида барча чоп этилган ҳужжатлар, муҳрлар лотинчага ўгирилади," дейди у. «Ҳукумат бу ўзгаришлар қанча маблағ талаб қилиши ҳақида маълумот бермади, лекин менинг ҳисобларимга кўра, бу учун $15-30 миллион атрофида харажат қилинади.»\nИслоҳот учун ажратилган маблағда фақатгина давлат сектори кўзда тутилган. «Хусусий сектор, албатта, барча ишларни ўз чўнтагидан қилишига тўғри келади. Балки уларнинг харажатлари икки, балки ўн баробарга ошиши мумкин. Ҳаммаси ҳукуматнинг талабига боғлиқ. Ҳукумат ҳар йили ёзувларни ўзгартиришни талаб қиладими? Бизнинг ҳукумат билан бундай бўлиши ҳеч гап эмас,» дейди Каппаров.\nКаппаров янги ёзувга ўтиш, айниқса, кекса ёшли одамлар учун қийин кечишидан ташвишда.\n«Бу ердаги тил билан мавжуд ҳолатни азоб, деб таърифлаш мумкин, чунки давлат муассасаларидан бирида бирор матн ёзсангиз, уни рус, қозоқ тили ва янги ёзув асосидаги қозоқчада битишга мажбурсиз… ва, шу сабабли ҳам, таржимонлар ёллашингизга тўғри келади,» дейди у.\n«Ва бу қўшимча харажатлар ва ноқулайликларга сабаб бўлади. Албатта, бундай харажатлар умумий бюджетда кўрсатилмайди, лекин бу ҳукумат гарданига қўшимча юк бўлиши аниқ.»\nГап бевосита харажатлар ҳақида кетганда Каппаров мазкур ислоҳот борасида илк тафсилотлар эълон қилингандан сўнг 2007 йилда амалга оширган ўз ҳисоб-китоблари ҳамон асл ҳақиқатга мос келади, деган фикрда. Унинг ҳисобларига кўра, янги ёзувга ўтишнинг умумий баҳоси $1 миллиарддан ошмайди.\nБироқ Макроэкономик Тадқиқотлар Маркази директори Ўлжас Худойберганов ўтиш даври учун сарфланадиган харажатлар Каппаровнинг ҳисоб-китобларидан анча кам бўлишига ишонишини айтади.\nУнга кўра, барча ҳужжатлаштириш ишлари харажатлари ҳукуматнинг одатий бюджетида ўз аксини топади. "Реал харажатлар фақатгина аҳолига ахборот бериш ва янги ёзувга ўтиш дастурларини қўллаб-қувватлашдан иборат бўлади.\n"Тахминимча, ислоҳотни амалга ошириш учун ажратиладиган йиллик бюджет 2018-2025 йил ичида 2-3 миллиард тенге ($6,1-$9,2 миллион)дан ошмайди."\nImage caption Янги алифбога ўрганиш\nImage caption 3 минг долларга янги ёрлиқлар...\nКаппаровнинг фикрича, ёзувни ўзгартириш ҳукумат учун яққол кўриниб турувчи фойда келтирмайди ва ушбу ислоҳотга сарфланган сармоянинг қайтиб келиши анчайин мушкул.\n«Ушбу ислоҳотни ҳукуматнинг ижтимоий ва маданий ривожланиш дастури сифатида кўрган маъқул,» дейди у.\nХудойберганов Каппаровнинг бу фикрига қўшилади. «Бу кўпроқ биз топишга интилаётган миллий ўзликни англаш йўлида ташланаётган қадам ва биз бу учунҳақ тўлашга тайёрмиз.»\nКИМEП университети профессори Мадумаров лотинлаштириш сиёсати оқибатида иқтисодий ўсиш секинлашиши мумкинлигига ишонади.\nБаъзилар фаразига кўра, Назарбоевнинг ушбу қарорида Россия билан алоқаларнинг совуқлашиш белгисини кўриш мумкин. Бундан ташқари лотин ёзувига ўтиш пост-Совет давлатлари билан савдо алоқаларини ҳам турғунлаштириши мумкин.\nАйни вақтда Россия, Қозоғистон ва Украина ўртасидаги жорий савдо айланмасининг 10 фоизини умумий тил, маданият ва қисман менталитет ўхшашлиги билан изоҳлаш мумкин, дейди Мадумаров.\nРусийзабон қозоқлар учун бундай вазият кенг иқтисодий имкониятларни англатади. Айни пайтда Озарбайжон ва Грузия каби ҳозирда рус тили кенг оммалашмаган давлатлар билан савдо алоқалари сезиларли даражада паст.\nМадумаровнинг сўзларига кўра, қайтанга лотин ёзувига ўтиш орқали Ғарб билан жипслашиб кетиш учун кенг йўл очилади.\nМасалан, 1928 йилда араб ёзувидан лотин ёзувига ўтган Туркия шу вақтга қадар бир қанча Ғарб давлатлари билан иттифоқчилик муносабатларини ўрнатишга муваффақ бўлган.\nТуркия узоқ вақтдан бери тил ва қонунчилик тизимини замонавийлаштириш орқали йирик иқтисодий кучга айланишнинг тимсоли бўлиб келмоқда, дейди Берлинда истиқомат қилувчи турк тиллари ва тарихи мутахассиси Барбара Келнер-Хейнкел.\nБироқ Туркиянинг тарихий ютуқлари кўпроқ аҳоли саводхонлигини ошириш йўлида амалга оширилган ислоҳотлар ва жамиятнинг ҳар бир жабҳасини кучли назоратда ушлаб келган республика асосчиси Отатуркка боғлиқдир.\nТуркиянинг лотин ёзувига ўтиши қисқа вақтда амалга оширилиб, ўша пайтда жуда кам турклар ўқиш ва ёзишни билар эди: Отатуркка мамлакатни Европа ва АҚШ билан тенг даражага олиб чиқиш йўлида имкон қадар кўп саводли одамлар зарур эди ва янги ёзувга ўтиш ушбу мақсадда амалга оширилган ислоҳотлардан бири бўлди, дейди Келнер-Хейнекел хоним.\nКелнер-Хейнел хонимнинг ўйлашича, Қозоғистон лотин ёзувига ўтиш орқали ўзининг совет ўтмишидан йироқлашишга уринмоқда. «Қозоқлар ушбу сиёсий ирода орқали алоҳида мустақил, замонавий миллат эканликларини намойиш қилмоқчи.»\nЯнги алифбони яратиш бўйича ҳукумат билан ишлаган тилшунос Муродқизи Фазилжонова аксар қозоқлар кирилл ёзувини Совет назоратига менгзайди, дейди.\nАйниқса ёшлар янги ёзувга ўтиш қарорини олқишламоқда.\nФазилжонованинг ўтган 10 йил давомида тилшунослик институти томонидан ўтказилган сўровномаларга асосланиб маълум қилишича, 2007 йилда 18-25 ёшдаги аҳолининг 47 фоизи лотин ёзувига ўтишни маъқуллаган бўлса, бу рақам 2016 йилга келиб 80 фоизга кўтарилиб кетган.\n«Бу халқ, миллат танлови. Янги ёзув билан орзуларимиз ва келажагимиз муштаракдир,» дейди у. «Бу миллий мустақиллигимиз, ниҳоят, бошланаётганидан дарак беради.»\nМиллий Академик Кутубхона раҳбари Умутқон Муналбоева кутубхоначилар ва бошқа қизиққанлар учун лотин ёзуви кўникмалари бўйича машғулотлар ташкилламоқда. У ёш авлод янги ёзувни ўрганишда ҳеч қандай қийинчиликка дуч келмаслигига ишонади.\n"Ўқитувчилар лотин ёзувига кўникиш учун бир ой давомида ҳар куни ўқиши лозим. Болалар тез ўзлаштирувчан бўлгани сабабли, уларга 10 та дарснинг ўзи кифоя."\nҚозоғистон миллий суверенитетга аралашишга Россиянинг ҳаққи йўқлигини эслатди\nСаъбиз ресторани эгаси Кайпиев, ўз бизнеси учун қанча зарар келтираётган бўлмасин, лотин ёзувига ўтишни тўла дастаклайди. «Биз Европа, Америка ва бошқа хорижий давлатлар билан алоқалар мустаҳкамланишини истаймиз. Бу миллий тарихимизда янги саҳифа очишга ёрдам беради.»\nЯнги ёзувнинг сўнгги ўзгариши туфайли ўз ресторанидаги барча ёзувларни ўзгартириб чиқиш масаласи нима бўлади?\n«Ўйлашимча, ҳаммаси ҳозирча ўз ҳолида туради,» дейди Кайпиев. Бир неча сония ўйланиб қолган сўнг яна давом этади: «Биз ёзувларни одамлар лотинни ўқишни ўргангандан сўнг алмаштирамиз.»\nМақолани тайёрлашда Муҳаббат Кожабергенова ва Мириам Куик материалларидан фойдаланилди.\nМақоланинг аслини ўқиш учун -BBC Capital.


Ҳайдовчи ЙПХ ходимлари ҳаракатларини тасвирга...\n06.12.2018 11:38 0 3775\nМаълумки, яқинда Йўл-патруль хизмати ходимларининг йўл ҳаракати қатнашчилари билан ўзаро муносабатлари ҳамда махсус мосламалардан фойдаланиши тартиби тўғрисида низом (ВМнинг 1.12.2018 йил, 975-сон қарори) тасдиқланди. Таъкидлаш шарт, қабул қилинган ҳужжатда йўл-патруль хизмати (ЙПХ) ходимларининг транспорт воситалари ҳайдовчилари билан ўзаро мулоқотларида юзага келган кўплаб низоли масалалар илк бор ечимини топган.\nУларнинг айримларига тўхталиб ўтамиз.\nЙПХ ходимлари қачон транспортни тўхтатишга ҳақли бўлмайдилар?\nЙПХ ходимлари транспорт воситасини тўхтатиши мумкин бўлган 7 та ҳолат тасдиқланди. Улар орасида — ҳужжатлар, олиб кетилаётган юкларга оид ҳужжатлар мавжудлигини текшириш (махсус ва ҳарбий юклар, шунингдек божхона расмийлаштирувидан ўтказилиб, божхона хизмати томонидан пломбаланган юклар бундан мустасно) ҳам бор. Эътиборлиси, ҳужжатларни текширишга нафақат махсус тадбирлар (содда қилиб айтганда — «рейдлар») жараёнида рухсат берилади. Яъники, ЙПХ ходими фақат ҳужжатларни текшириш учун дислокацияси тасдиқланган ҳудудда исталган транспорт воситасини тўхтатишга ҳақли. Бунинг учун ЙҲҚнинг бузишилишини кутиб туриши шарт эмас.\nЙўл-транспорт ҳодисалари, йўл ҳаракати хавфсизлигига таҳдид солувчи ёки авария ҳолатини юзага келтириши мумкин бўлган ЙҲҚ бузилиши аниқланганда ЙПХ ходими ўзига бириктирилган ҳудуд дислокациясидан ташқарида ҳам транспорт воситасини тўхтатишга ҳақли бўлади. Қабул қилинган Низом маъносидан шу келиб чиқади. Тўғри, мазкур ҳолатда ходимга нисбатан хизмат текшируви ўтказилади, агар баённома кўрсатилган алоҳида ҳолатларда расмийлаштилган бўлмаса, у юридик кучга эга бўлмайди.\nБу — муҳим! Ҳайдовчи дислокациянинг кўчирмаси билан шу жойнинг ўзида танишишга ҳақли.\nҲайдовчи машинадан чиқиши керакми ёки йўқми?\nАвтомобилдан чиқиш керакми-йўқми — бу савол ҳам хавфсизликка, ҳам одоб-ахлоққа дахлдор ҳолат. Қабул қилинган ҳужжатда транспорт воситаси ҳайдовчиси ва йўловчилари ЙПХ ходими тўхтатганда кабинадан чиқиши тўғридан-тўғри тақиқланмаган. Масалан, дунёнинг қатор мамлакатларида полициячиларнинг хавфсизлигини кўзлаган ҳолда бу ман этилган. Ахлоқий нуқтаи назардан айрим қоидабузарлар автомобилдан чиқишдан бош тортиш билан гўёки ЙПХ ходимларини писанд қилмаслигини намоён этишади.\nЭнди ЙПХ ходимининг талабига кўра ҳайдовчилар машинадан тушишга мажбур бўлган 6 та ҳолат белгиланди:\nКим кимни тасвирга олишга ҳақли?\nКўп муҳокама қилинган масалалардан бири — ЙПХ ходимларининг хатти-ҳаракатларини қайд қилиш учун ҳайдовчининг фотосурат, аудио ва видеотасвирдан фойдаланиш ҳуқуқи. 2018 йил 4 декабрдан фуқароларнинг ушбу ҳуқуқи қонунчиликда тўғридан-тўғри мустаҳкамлаб қўйилди. Ягона чеклов — фото ва видеотасвирга олиш тақиқланган белги мавжуд ҳудудларда бу ман этилади.\nАгар ҳайдовчилар учун видеотасвирга олиш ихтиёрий бўлса, ЙПХ ходимларнинг учун бу 2019 йил 1 июлдан эътиборан мажбурий бўлади. Ҳар бир ходим мобиль видеокамера билан таъминланиб, йўл ҳаракати қатнашчилари билан ўзаро муносабатларда ундан фойдаланиши шарт. ЙПХ ходими хизматни мобиль видеокамерасиз олиб бораётган бўлса, ҳайдовчи 2019 йил 1 июлдан эътиборан унга ўз ҳужжатларини тақдим этмасликка ҳақли бўлади.\nЙўлда яширинча назорат олиб бориш мумкинми?\nЙўлларда яширинча назорат олиб бориш (содда қилиб айтганда — «пистирмада ўтириш») тақиқланди. Энди ҳайдовчи қатнов қисмида ҳаракатланаётган пайтда ЙПХ ходимини кўриш имконига эга бўлиши керак. Бироқ шуни ҳам инобатга олиш лозимки, қабул қилинган Низомда ходимнинг яширинча назорат олиб боргани учун жавобгарлиги аниқлаштирилмаган, бундай тартибда аниқланган ЙҲҚни бузиш эса барибир жавобгарликка олиб келади.\nФақат шу назарда тутилган: ходим патруль автомобилларида фойдаланиш белгилаб қўйилган тезликни ўлчаш мосламаларини ўзбошимчалик билан ечиб олиб, уни хизматга алоқаси бўлмаган бошқа жисмоний ва юридик шахсларнинг транспорт воситаларига ўрнатган ёхуд хизматни ўташга алоқадор бўлмаган фуқароларни жалб қилган бўлса, маъмурий ҳуқуқбузарлик тўғрисидаги баённома ҳақиқий ҳисобланмайди. Ходим шахсий автомашинасига «радар» ўрнатишга ҳақли ёки ҳақли эмаслиги масаласи қабул қилинган ҳужжатда узил-кесил ҳал этилмаган.\nБизнингча, яширинча назорат олиб боришга тақиқ ушбу ҳолатга нисбатан ҳам, шунингдек кўчма фоторадарлар ва мобиль комплекслар ўрнатилишига нисбатан ҳам татбиқ этилиши керак.\nТаъқиб ва кузатиш\nЙПХ ходимининг тўхташ тўғрисидаги талабини бажармаганда транспорт воситасининг орқасидан қувиш ва орқасидан боришга қонунан рухсат берилди. Бунда ЙПХ ходими қуйидагиларга амал қилиши шарт:\nпатруль автомобилида махсус чироқ-маёқча ва товушли сигналлар, шунингдек овоз кучайтиргич мосламаси мунтазам ёқилган ҳолатда бўлиши;\nБу — муҳим! Таъқиб қилиш ёки кузатиш вақтида йўл ҳаракати қатнашчиларининг ҳаёти ва соғлиғи учун хавфли ҳаракатлар содир этиш тақиқланади.\nМазкур Низом Қонун ҳужжатлари маълумотлари миллий базасида эълон қилинган ва 4.12.2018 йилдан кучга кирди. ЙПХ ходимлари мобиль видеокамералардан фойдаланиши қисмида ҳужжат 2019 йил 1 июлдан эътиборан кучга киради.\nҳайдовчи ЙПХ йўл қоидалари Йўл ҳаракати хавфсизлиги\nЖамият 16/11, 17:16\nҲайдовчининг телефонини олиб қўйган ЙПХ ходими лавозимидан озод этилди


АҚШ Президенти Барак Обамани АҚШ Олий суди раиси Жон Робертс қасамёдга келтирди.\nБарак Обама АҚШ президенти сифатида иккинчи муддатга қасамёдга келтирилди. Обама 21 январ куни Вашингтонда, АҚШ Капитолийси зиналарида қасамёд берди.\nУндан бир кун аввал, Обама оиласи иштирокидаги кичик маросимда, АҚШ Конституциясига биноан расман қасамёдга келтирилган эди.\nЖамаотчилик учун уюштирилган тантанали инаугурация маросимида қилган нутқида Обама сиёсий қарашларда бўлинишни бошдан кечираётган америкаликларни бир миллат ва бир халқ бўлишга чақирди.\n- Ҳар сафар бу ерга президентни қасамёдга келтириш учун тўпланар эканмиз, конституциямизнинг саботли эканига шоҳид бўламиз. Биз демократиямиз ваъдаси кучда эканига амин бўламиз. Бу миллатни бирлаштириб турган нарса теримиз ранги эмас, эътиқодимиз ақидалари эмас ёки исмларимизнинг келиб чиқиши эмаслигини эслаймиз. Бизни нодир миллат - Америкалик қилиб турган нарса икки аср олдин қабул қилинган декларациядаги ғояга: “барча одам тенг қилиб яратилгани ҳақиқати ўз-ўзидан табиий”, деган ғаяга содиқлигимиздир, деди Обама.\nҚўшма Штатлар, деди у, дунё бўйлаб “чексиз урушларсиз” хавфсизлик ўрнатиш йўлларини қидиришга содиқ қолади. Обама шунингдек Америка дунё бўйлаб эркинликни истаётган халқлар тарафида туриб, глобал демократия учун курашажагини таъкидлади.\n- Америкаликларнинг бугунги авлоди қатъиятимизни пўлатдек тоблантирган ва жасоратимизни исботлаган бўҳронлар билан синалди. Ўн йиллик уруш якунланмоқда. Иқтисодимиз ўнглана бошлади. Американинг имкониятлари чексиздир, чунки бугунги чегарасиз дунё талаб қиладиган барча хусусиятлар: ёшлар ва қатъият, рангба-ранглик ва очиқлик, таваккал қилиш имкониятлари ва қайта кашф қилиш қобилияти бизда бор. Америкалик ватандошларим, бу онлар учун яратилганмиз ва токи бирга эканмиз, бу имкониятни қўлдан бой бермаймиз, деди Америка раҳбари.\nДушанба кунги тантанали маросимда қатнашиш учун Вашингтон марказидаги миллий боққа юз минглаб одам йиғилди.\nУлар Вашингтонда хавфсизлик чоралари кучайтирилган шароитда, автобус, метро ва пиёда АҚШ пойтахти марказига келишди.\nСобиқ президентлар Жимми Картер ва Билл Клинтон, Конгресс аъзолари ва бошқа мартабали меҳмонлар ҳам қасамёд маросида қатнашди.\nШу куни вице президент Жо Байден ҳам президент Обама олдида қасамёд келтирди.\nОбама қасамёдини АҚШ фуқаровий ҳаракатининг таниқли фаоли, журналист 79 ёшли Мирли Эверс-Уильямс қабул қилиб олди. У президент қасамёдини қабул қилиб олган илк аёл ва католик черковнинг вакили бўлмаган шахс бўлди.\nТадбирда таниқли қўшиқчи Бейонсе АҚШ миллий гимнини ижро этди.


Фарзандингиз сизни қандай кўради? — Dilkashradio.com\nАссалому алайкум. Ҳомиладорлик даврингизда фарзандингиз доим қоронғиликда бўлади. Кўриш қобилияти у туғилган вақтда энг кам ривожланган орган эканлиги ажабланарли ҳол эмас. Буни бола туғилганда бош мия қобиғининг кўриш учун жавоб берадиган қисмини эшитиш, ҳидлаш ва ҳис қилиш кабиларга нисбатан камроқ ривожланган бўлиши билан ҳам асослаш мумкин. Гўдак туғилиши билан унинг олдига жуда мураккаб вазифалар қўйилади, у турли предметларда нигоҳини тўхтатиши, нотаниш бўлган ёрқин нурга ўрганиши, барча рангларни фарқлай олиши, ўз ҳаётида биринчи бор кўраётган кўплаб нарсаларни англай билиши лозим. Дастлаб, унинг кўриш қобилияти катта одам кўриш имкониятларининг атиги 4 фоизини ташкил этади. Янги туғилган чақалоқ ўз нигоҳини ундан кўпи билан 25 см узоқликда бўлган предметларда тўхтатиши мумкин. Бу болани эмизишда тахминан она кўкрагидан унинг юзигача бўлган масофадир.\nУ барча рангларни аниқ фарқлай олмайди, масалан, қизил ва сариқ рангни осонгина ажратиб олиши мумкин, кўк ва яшил рангни эса битта ранг сифатида қабул қилади. Шунингдек, у очиқ, нурсиз рангларни ҳам ажратишда қийналади. Бироқ чақалоқ учун энг қизиқарли бўлган машғулот – инсон юзини томоша қилишдир. Аввал гўдак одамларни уларнинг айрим юз қисмларига аҳамият бермаган ҳолда, бош, соч шаклларига қараб хотирасини шакллантириб, уларни юз тузилиши бўйича танийди. Шу сабабли гўдагингиз ҳаётининг биринчи ҳафталарида сочингиз кўринишини тубдан ўзгартирсангиз, уни жуда таажжубга соласиз. Овозингизни эшитишга қадар биринчи сонияларда у нотаниш одамни кўргандек қўрқиб кетиши мумкин. 2 ой давомида болангизнинг кўриш қобилияти анча ривожланади. Бунга қадар боланинг ҳар бир кўзи кўрган предметлар шакли бош миянинг чап ва ўнг ярим паллаларида алоҳида шаклланиб келган эди.\nЭнди эса болада стереоскопик кўриш қобилияти ривожланиб боради: ҳар бир кўзи алоҳида тарзда кўрган шакллар бош мия томонидан битта шаклга бирлаштирилади. Бу эса атроф-муҳитни ўрганишда боланинг муҳим ютуғи ҳисобланади. Уч ойларга бориб, гўдак атрофдагиларнинг оғиз, бурун шакллари каби юз қисмларига эътибор бера бошлайди. Энди болакай одамларни янада яхшироқ танийди. Булардан ташқари, энди у хатти-ҳаракатларни сезиб, уларни инстинктив равишда изоҳлаши ҳам мумкин – агарда онасининг лаблари чимирилган бўлса, демак у нимадандир хафа, агарда унинг кўзлари ва лаблари кулиб турса, демак у хурсанд ва бахтлидир, ўз навбатида гўдак ҳам ўзини жуда яхши ҳис қилади. Олти ойлик даврда гўдагингизнинг кўриш қобилияти катта одамникига нисбатан тахминан 10 фоизни ташкил этади. У энди объектларни кузатиш, каттагина масофада жойлашган предметларни кўриш имконига эга.\nОхирги олти ой ичида унинг кўриш қобилияти катта одам даражасига деярли яқинлашади, лекин шундан кейин ҳам бу жараён давом этади, боланинг кўриш қобилияти кейинги 4 йил ичида тўлиқ шаклланади ва мустаҳкамланади. Боланинг барча сезги органлари унинг миясида янги, мураккаб боғланишни жамлаган ҳолда биргаликда ишлашга ўрганади. Албатта, ҳаммасининг ўз вақти-соати бор, лекин сиз болангизнинг янада тезроқ ва уйғунликда ривожланишига ёрдам беришингиз мумкин. Гўдакларни айниқса ҳаракат қилаётган жисмлар ўзига тортади. Шу сабабли болага янги ўйинчоқ олиб берар экансиз, уни кўриш майдонида айлантириб болага кўрсатинг. Аввал гўдак сизга жавобан англаб бўлмас ҳаракатлар қилади, лекин секин-аста бола кўзлари билан ўйинчоқни кузатишга ўрганади. Боланинг каравоти тепасида ўйинчоқлар ва расмларни алмаштиришга ёки уларни қўшишга ҳаракат қилинг. Ўйинчоқларнинг алмашиши янги таассуротлар бериб, унинг янада тезроқ ва уйғунроқ ривожланишига имкон яратади.


Ўзбекистонда экотуризмни ривожлантириш имкониятлари қандай?\n16:42 / 08.03.2017\nБугунги кунда илмий ва оммабоп адабиётлар, шунингдек, оммавий ахборот воситаларида экотуризмнинг ўрни ва аҳамиятини очиб беришга қаратилган кўплаб қарашлар олға сурилмоқда. Шу ўринда, “Ўзбекистон Республикасида экотуризмни ривожлантиришнинг аҳамияти нималардан иборат?” деган савол туғилади. Бунинг бир неча асослари бор:\nБиринчидан, халқаро мақомдаги ташкилот ва муассасаларнинг маълумотига кўра, кўпгина туризм турлари йилига ўртача 5 фоизга ортиб бораётган бўлса, экотуризм йилига ўртача 20-30 фоизга кўпайиб бормоқда. Кўпгина мутахассис ва тадқиқотчиларнинг илмий тажриба ва хулосалари шуни кўрсатмоқдаки, экотуризм туризмнинг янги ва ёш йўналиши бўлишига қарамасдан, оммалашуви бошқа туристик йўналишларга нисбатан 2-3 баробар жадал кечмоқда;\nИккинчидан, Ўзбекистонда туризмнинг тарихий туризм, диний туризм, маданий туризм каби турлари бўйича муайян ютуқ ва тажрибалар базаси шаклланди;\nУчинчидан, айни пайтда Ўзбекистонда 800га яқин туризм фаолиятини кўрсатувчи туроператорлик фирмалари, 600га яқин меҳмонхоналар, 30дан ортиқ муҳофазага олинган ҳудуд (қўриқхона, миллий боғ, нодир табиат ёдгорликлари ва ҳ.к.)лар, 60 та ўрмон хўжаликлари, фаолият кўрсатмоқда. Шунингдек, Ўзбекистонда 400 дан ортиқ табиатнинг ноёб ёдгорликлари мавжуд.\nЭкотуризмни ривожлантиришдан кўзланган мақсад қуйидагилардан иборат:\nжаҳон туристик хизмат бозорида Ўзбекистоннинг экотуристик салоҳияти, табиий потенциали ва ресурсларини намойиш қилиш;\nҳудудларнинг, айниқса табиатнинг, геотизимларнинг экотуристик ресурслари ва имкониятларинидан янада самарали фойдаланишга қаратилган илмий тадқиқотлар олиб боришни рағбатлантириш;\nтуризмни ривожлантиришда экотуризмнинг аҳамияти ва улушини ошириш;\nЎзбекистонда жорий этилган туристик фаолиятда экотуристик хизматлар сифатини тубдан такомиллаштириш ва экотуристик хизматлар ҳажмини жадал ошириш;\nистиқболда экотуризмни ривожлантиришга қаратилган илмий, инновацион ва методик ишланмаларни яратиш;\nЎзбекистоннинг туризм соҳасидаги ижобий қиёфасини шакллантиришда экотуризм ролини ошириш ва ҳ.к.\nЎзбекистон экотуристик ресурс ва имкониятларга жуда бой. Туроператорлик фирмалари томонидан “Тошкент-Чорвоқ-Тошкент”, “Тошкент-Билдирсой-Чимён-Тошкент”, “Тошкент-Зомин-Тошкент”, “Тошкент-Айдаркўл-Тошкент” каби маршрутларда ўтказилган экотурлар, чўл ҳудудлардаги туядаги сайр, нафақат Ўзбекистон, балки бутун дунё туристларининг катта эътибор ва эътирофларига сазовор бўлмоқда.\nТаҳлилларга кўра, экотуризм хизматларини кўрсатаётган туроператорлик фирмалари асосан, Чимён-Чорвоқ рекреация зонаси доирасида фаолият кўрсатмоқда холос. Бироқ, Ўзбекистоннинг Ҳисор, Боботоғ, Кўҳитангтоғ (Сурхондарё), Чақчар (Қашқадарё), Нурота (Навоий-Жиззах), Зарафшон (Самарқанд), Туркистон (Жиззах), Олой (Фарғона), Қурама, Чотқол (Наманган) тоғлари, Қизилқум чўлидаги қолдиқ тоғлар, Қизилқум чўли, Орол денгизининг қуриган туби ва қодиқ шўр кўллар, Устюрт платоси, Борса келмас шўрхоги, Мингбулоқ ботиғи, Айдаркўл, Денгизкўл, Амударё ва Сирдарё соҳилидаги тўқайлар, Мурунтов карьери ва табиатнинг ноёб ёдгорликлари бўйлаб мажмуали ва мавзули экотурлар ташкил этиш тўлақонли йўлга қўйилмаган.\nЎзбекистонда ўзига хос жозиба ва такрорланмас манзараларга бой бўлган спелеотуризм (ғор туризми) катта имкониятларга эга. Айни пайтда Ўзбекистонда 500дан ортиқ ғорлар бўлиб, маълумотларга кўра, етарли туристик инфратузилмага эга бўлмаганлиги сабабли уларнинг бирортасига ҳам экотурлар ташкил этилмаяпти.\nЎзбекистон чўллари ва текислик ҳудларида бархан, дюна, тўқай, шўрхок, тақир, қудуқларни, шунингдек маҳаллий чўпонлар яшаш тарзини намоён қилувчи ўтовларни томоша қилишга қаратилган туя сайрини ташкил этиш катта имкониятларга эга.\nКатта Чимён, Зомин, Чотқол, Кўксув, Писком, Туркистон, Ҳисор, Зарафшон, Олой, Қурама, Нурота тоғларида пиёда, треккинг турларини ҳамда альпинизмни ташкил этишга табиий географик шарт-шароит мавжуд. Шунингдек, тоғлардан оқиб тушувчи кўплаб серостона ва шарқироқ дарё ва сойлар (Угам, Чотқол, Писком, Кўксув, Тўполондарё, Шохимардон, Сангзор, Зарафшон ва ҳ.к.)ларда рафтинг туризмини ривожлантириш имкониятлари катта.\nИлмий тадқиқот муассасалари ва мутахассисларнинг маълумотларига кўра, бугунги кунда экотуризмнинг ривожланиш йўналишлари ва истиқболлари табиат қонуниятлари ва геотизимлар барқарорлиги билан боғлиқ ҳолда шаклланмоқда.\nСўнги йилларда Ўзбекистонда экотуризмнинг илмий ва методологик асосларини очиб беришга қаратилган бир қатор илмий изланишлар олиб борилди, номзодлик ва магистрлик диссертациялари ҳимоя қилинди, илмий ва ўқув адабиётлар нашр қилинди. Анъанавий устоз-шогирд тизимида экотуризм ва ўлкашуносликнинг назарий жиҳатлари ўрганилди.\nАммо, бу борадаги таҳлиллар экотуризм йўналишида табиатни, геотизимларни яхши биладиган, табиатда ва табиатнинг экстремал шароитларида гуруҳни бошқара оладиган, зурур бўлганда биринчи тиббий ёрдамни кўрсатиш малакасига эга бўлган бакалавр кадрлар тайёрлаш долзарблигини кўрсатмоқда. Сабаби, тарихий туризм, диний туризм, тиббиёт туризми, маданий туризм каби туризм турлари асосан шаҳар жойларда, туристик инфраструктура ва сервис объектлари етарли жойларда ўтказилса, экотурлар асосан табиат қўйнида ва геотизимларда олиб борилади, аксарият экотурлар экстремаллиги билан характерланади.


Тадқиқот: уй ишларида турмуш ўртоғидан ёрдам оладиган аёл жинсий муносабатда фаол бўлади | erkak.uz\nТадқиқот: уй ишларида турмуш ўртоғидан ёрдам оладиган аёл жинсий муносабатда фаол бўлади\nЖинсий ҳаёт\t 23/02/2016 0 Shukhrat Sattorov\nМазкур мақола руҳшунос ва журналист Даниэль Миллер томонидан ёзилган ҳамда илмий қарашларга асосланган.\nОталар ва оталикка бағишланган www.fatherly.com сайтида эълон қилинган мақолани мутолаа қилгач, уни сизнинг эътиборингизга тақдим этиш ёки этмаслик ҳақида бир фурсат мулоҳаза қилиб кўрдик. Бу мақола инсон танасининг биокимёвий ҳолатига оид илмий асослангани боис, уни диққатингизга ҳавола қиламиз.\nКўпчилигимиз ишдан келиб чойни ичгач, телевизордан бўшамаймиз. Дам олиш кунлари эса ўзимиз билан банд бўлиб қоламиз. Камдан-кам эркаклар бўш вақтида аёлига қарашишга одатланганлар. Уй юмушлари билан банд эркакларни кимдир оқлайди, кимдир эса қоралайди. Баъзида идишларни ювиб қўйиш, болага қараш, кези келганда гўдакни ухлатиш, уйларни тозалаш каби ишларни амалга ошириш орқали эркак аслида аёлига муҳаббат ва ғамхўрлик ҳадя қилаётган бўлади. Шу билан бирга, эркакнинг бу одати оилада жинсий алоқаларнинг фаоллигига сабаб бўлади.\nҲа! Бу илмий исботини топган далил. Аёл кишининг танасида окситоцин деган гормон мавжуд. Аёл киши фарзанд дунёга келтирганида, уни эмизаётганида, яқинлик қилганида унинг танаси ушбу гармонни ишлаб чиқаради. Уни «Меҳр-муҳаббат ва ғамхўрлик гармони» ҳам дейишади. Яъни, турмуш ўртоғига, болаларига ғамхўрлик қилиш ва меҳрибонлигини намойиш этиш ҳам мазкур гармоннинг ишлаб чиқарилишига сабаб бўлади.\nТасаввур қилинг, аёлингиз танасида окситоцин гармони тўпланадиган махсус челакча бор ва бу челакчанинг бирор жараён туфайли «меҳр-эътибор» гармонига тўлиб қолиши бошқа бир жараённи тўсиб қўяди. Мисол учун, аёлингиз окситоцинни бола эмизишдан, сизга ва оилага ғамхўрликдан олиб, челакчани тўлдириб қўйса, бу жараён унинг сиз билан интим муносабатларга киришишингизга тўсқинлик қилиши мумкин. Аёл киши оиласига ўзини қанча кўп бағишласа, шунча кўп окситоцин ишлаб чиқаради ва челакча тўлади. Натижада мазкур гармоннинг муҳим манбаи бўлган жинсий муносабатга ҳожат қолмайди. Охир-оқибат, уларнинг турмуш ўртоқлари аёллари билан жинсий муносабатларидан нолий бошлашади.\nАгар сиз турмуш ўртоғингиз билан интим алоқаларда фаол муносабатда бўлиш тарафдори бўлсангиз, унда аёлга уйдаги барча ишни қилиши учун шароит яратманг. Яъни, аёлдаги ўша «эътибор челаги»нинг тўлиб қолишига йўл қўйманг.\nБу оддий. Барча ишни ҳам, яъни майда-чуйда юмушларни аёлингизга ташлаб қўйманг. Ўзингиз қила оладиган вазифаларни турмуш ўртоғингиз елкасига ташламанг. Баъзида кийим-кечакларингизни ўзингиз йиғиштиринг, таомдан кейин столни фарзандларингиз билан бирга йиғишни одат қилинг. Оёқ кийимларни тартиблашга одатланинг, чангюткичдан фойдаланиш эса сизга чўт эмас. Аёлингизни кузатиб туринг, у қилаётган қайси ишларни сиз ҳам бажара олишингизни аниқланг ва кейин енг шимаринг.\nБу эса аёл танасидаги окситоцин миқдорини камайишига олиб келиб, охир-оқибат аёл «челакчани» гармонга романтик лаҳзалар ёрдамида тўлдиришга ҳаракат қилади. Шу орқали оилада соғлом интим муносабатлар шаклланишига эришиш мумкин.\nаёл ва эркак муносабати, жинсий ҳаёт


26 октябр 2021, Тошкент вақти: 17:37\nНорбой Холжигитов алдов йўли билан Қизил Хоч ташкилоти вакиллари билан учраштирилмади.\n20 феврал куни ҳуқуқ фаоли Норбой Холжигитовнинг ўғли Ҳаётилло отасини Қаршидаги қамоқхонага бориб кўрди ва отасининг аҳволи ҳақида жиззахлик ҳуқуқ фаоли Баҳтиёр Ҳамроевга гапириб берди.\n- Ўғлининг айтиши бўйича, отаси базўр, секин юрган ҳолда учрашувга чиққан. Ранглари оқарган, жуда озиб кетган ҳолда. Ўғлининг айтиши бўйича, икки кўзи ҳам бирданига шамоллаб, икки кўзидан тинимсиз кўз ёш оқаяпти экан,- дейди Баҳтиёр Ҳамроев.\nҲуқуқ фаолига кўра, Норбой Холжигитов бир неча бор колония докторига соғлиги борасида мурожаат қилган.\n- Норбой Холжигитовнинг айтиши бўйича, колониянинг бош врачига мурожаат қилган. Сангородга юборишларини, соғлиги ёмонлашаётганини айтиб мурожаат қилган. Бош врач рухсат берган. Аммо колониянинг бошлиғи Тўхтаев бунга рухсат бермаган. “Бизда тиш дўхтири йўқ” деб юбормаган. Юбормаганидан кейин 24 январ куни бирданига “сизни биз сангородга жўнатамиз. У ерда сизни даволаймиз. Нарсаларингизни йиғинг” дейишган. Норбой Холжигитов хурсанд бўлган. Ундан ташқари иккита махбус билан олиб кетишган. Афсуски, Тошкентга эмас, Қашқадарё вилоятига қарашли Косон туманининг ички ишлар бўлимининг ертўласига олиб бориб ташлашган,- дейди яна Баҳтиёр Ҳамроев.\nУнга кўра, Косон туман ички ишлар бўлимида Норбой Холжигитов 28 январга қадар ушлаб турилган.\n- Норбой Холжигитов қайтиб келиб маҳбуслардан сўраса, 24-27 январ кунлари орасида Қизил Хоч ташкилотидан текширишга келган экан. Кўплаб ўша ердаги маҳбуслар рус тилида хор билан “бизда хаммаси яхши, озиқ-овқат билан таъминлаяпти” деб айтган. Биз Норбой Холжигитовни айнан Қизил Хоч ташкилотидан яширишган деб ҳисоблаймиз. Чунки бу нарса биринчи марта бўлаётгани йўқ. Аъзамжон Фармонов билан ҳам шундай бўлди. Юсуф Жума билан ҳам шундай бўлди. Масалан, Аъзамжон Фармонов ва Юсуф Жумани Қизил Хоч ташкилотидан уч марта борганида ҳам Жаслиқ колониясидан Нукус тергов изоляторига олиб бориб ўн кунлаб, саккиз кунлаб олиб бориб яширишган,- дея гапириб берди жиззахлик ҳуқуқ фаоли Баҳтиёр Ҳамроев.\nНорбой Холжигитов 2005 йилнинг 4 июнида Ўзбекистон ЖКнинг тўрт моддаси (139-модда, 158-модда, 159-модда, 216-модда) билан айбланиб, 10 йил муддатга озодликдан маҳрум этилган эди. Ҳуқуқ фаоллари унинг сохта айбловлар билан қамалганини таъкидлаб келадилар.


05 декабр 2021, Тошкент вақти: 15:10\nСардорбек Отабаев 2011-2015 йилларда ИИВ академиясида ўқиган, олий маълумотли ҳуқуқшунос.\nЎзбекистон Ички ишлар вазирига тизимдаги қонунбузарликлар ва ноҳақликлар юзасидан видеомурожаат йўллаган Наманган шаҳар профилактика инспектори Сардорбек Отабаевга нисбатан жиноят иши қўзғатилди.\nЎзбекистон Ички ишлар вазирлиги матбуот хизмати раҳбари Шоҳрух Ғиёсов Озодлик билан мулоқотда Отабаевга нисбатан прокуратура текшируви бошлаганини тасдиқлади.\nДастлабки суриштирувни олиб борган Наманган шаҳар прокуратураси “катта лейтенант С.О. жавобгарликдан қутилиш мақсадида, ўзининг раҳбарларидан норозилиги мазмунида видеомурожаат қилгани”ни айтган.\nБироқ жамоатчилик фаоллари ва тармоқ фойдаланувчилари профилактика инспектори очиқ мурожаати учун жазоланаётганини айтишмоқда.\nСардорбек Отабаевнинг ҳозирда қаерда сақланаётгани номаълум қолмоқда.\nИнспектор вазирга мурожаат қилди\nШу йилнинг 12 ноябрида Фейсбукда эълон қилинган мурожаатида Наманган шаҳар Ички ишлар органлари фаолиятини мувофиқлаштириш бошқармаси 2-сонли ИИБ ҲПБ профилактика инспектори, катта лейтенант Отабаев Сардорбек Мирзамурод ўғли тизимдаги адолатсизликлар ва қонун бузилишлари ҳақида сўзлайди.\nУнинг иддаосига кўра, Наманган шаҳар Ички ишлар органлари фаолиятини мувофиқлаштириш бошқармасида таниш-билишчилик, қариндош уруғчилик, мансабни суиистеъмол қилиш каби ноқонуний ҳаракатлар авж олган.\n- Масалан, 2-сонли Ички ишлар бўлими бошлиғи (исми ва унвони келтирилган - таҳр.) ҳар бир профилактика инспекторидан 5 та маъмурий баённома, йил давомида яна 2та маъмурий назорат ўрнатилишини талаб қилади. Ўрнатмаган профилактика инспектори ХПБ бошлиғи (исми ва унвони келтирилган - таҳр.) га 50 доллар берса, “маъмурий назорат ўрнатиш”ни плюс қилиб қўяркан. Бу нима дегани? Профилактика инспектори статистикани тўғрилайман деб, ойлигини бериши керакми?\n... Профилактика инспекторини ҳуқуқларини ким ҳимоялайди? .. Ҳақ-ҳуқуқ талаб қилсангиз, раҳбарларга “иғвогар” бўласиз, гап етказсангиз – “козёл” ... Бу тизимда нима бўлишини билмай қоляпмиз, - дейди инспектор Сардорбек Отабаев.\nИчки ишлар ходими маъмурий баённома тузиш мажбурий “план” қилиб қўйилгани баённомаларнинг сохталаштирилишига олиб келаётганини айтган.\nТармоқлар: Сардорбек қаерда?\nВидеомурожаатда катта лейтенант Сардорбек Отабаев ўзи тилга олган ҳолатлар бўйича аниқ исбот-далиллари борлиги, нияти кимнидир ёмон отлиқ қилиш эмас,балки тизимдаги муаммоларни олиб чиқиш ва Ички ишлар ходимлари меҳнат шароитларининг яхшиланишига эришиш эканини таъкидлайди.\nВидеомурожаат эълон қилинганидан бир неча кун ўтиб, ижтимоий тармоқларда профилактика инспектори Сардорбек Отабаевнинг дараксиз кетгани ҳақида хабар тарқалди.\nЎзининг Facebook саҳифасида “#Сардорбек_қаерда?” ҳештеги остида чиқарган постида журналист ва блогер Олимжон Ҳайдаров шикоят йўллаган лейтенантнинг қамоққа олинган бўлиши мумкинлигини тахмин қилди.\n“Сардорбек билан кеча, обедларда гаплашганимизда, "ака Прокурор қамоққа олишга санкция берар экан, душанба куни, бўлимда ҳамма шундай деяпти, аниқ экан, келишиб қўйишибди", деганди. Кечадан бери шахсий рақами ҳам, ҳизмат рақами ҳам ўчирилган, деярли 1 кун давомида Интернетга ҳам кирмади”, деб ёзди у.\nОзодлик билан суҳбатда Олимжон Ҳайдаров 16 ноябр куни Наманган шаҳрига бориб, Сардобек якшанба куни кечки пайт ҳибсга олингани тасдиғини топгани, шаҳар Ички ишлар бошқармасида бошқа маълумот беришмаганини билдирди.\nИИВ: Отабаевнинг иши прокуратура текширувида\nЎзбекистон Ички ишлар вазирлиги матбуот хизмати раҳбари Шоҳрух Ғиёсов Сардорбек Отабаевга нисбатан прокуратура текшируви бошланганини Озодликка тасдиқлади.\n- Расмий муносабат бердик бу масалада. Уни иши бўйича ҳужжатлар прокуратурага берилган, - деди ИИВ матбуот котиби.\nНаманган вилояти ИИБнинг расмий сайтида келтирилган расмий билдиришномада айтилишича, "катта лейтенант С.О. " Наманган шаҳрида яшовчи бир неча кишининг ишончига кириб, фуқароларга кредит олиб беришни ваъда қилиб, сохта маълумотлар асосида 81.400.000 сўм кредит олиб, кўп миқдордаги мулкларини қўлга киритиб, ўзининг эҳтиёжлари учун ишлатиб юборганлиги аниқланган".\nНаманганлик журналист Носир Зокирнинг Озодликка айтишича, Сардорбек Отабоевни ҳимоя қилишни сўраб, бошқа профилактика инспекторлари унга мурожаат қилишган.\n- Улардан бири менга чиқиб, “Ака, бу бола ҳақиқатни гапирган. Ичкари эзилиб кетган! Порахўрлик, коррупция – ҳаммаси тиқилиб ётибди! Шу болани ҳимоя қилинг”, деди. Мен ҳам шу боланинг қаердалигини тополмаяпман. Озгина-озгина бўлса ҳам ҳамма соҳаларда – судда, прокуратурада - ўзгариш бўлди, лекин милиция тизимида ҳеч қанақа ислоҳот бўлгани йўқ! Сардорбек ўша нарсаларни ҳаммасини очиб ташлади. Кеча Иноятов кетдими – Алматовлар ҳам кетиши керак, тизим ўзгариши учун, - деди журналист.\nАйни пайтда Ўзбекистон Ички ишлар вазирлиги тизимида янги ислоҳотлар бошланаётганини эълон қилди.\nКун.уз нашрига берган интервьюсида ИИВ Академияси раҳбари Рустам Ҳотамов яқин йилларда Ўзбекистонда ички ишлар органлари номи “полиция”га ўзгартирилиши ва янги тизим маҳаллий ҳокимият органлари томонидан бошқарилишини билдирган.\nҲуқуқ фаоллари Ички ишлар органлари тўғрисидаги қонун ва қийноқларга қарши қатор қарорлар қабул қилинганига қарамай, тизимда қонунсизликлар давом этаётгани, фуқаролар ҳуқуқлари поймол этилаётганини айтиб келишади.


«Бир раҳбар одам ҳам ҳоким, ҳам кенгаш раиси бўлолмайди». Президент топшириғи ва давлат дастури ижроси нега таъминланмаяпти?\n1993 йил 2 сентябрь санасида «Маҳаллий давлат ҳокимияти тўғрисида»ги қонун қабул қилинганди. Унда маҳаллий вакиллик ва ижроия ҳокимиятининг фаолияти, улар қабул қиладиган ҳужжатлар, ҳуқуқлари, мажбуриятлари ва бошқалар белгилаб қўйилганди.\nМазкур қонуннинг 24-моддасида халқ депутатлари Кенгашининг ваколатлари санаб ўтилган. 5-бандида Кенгаш ҳокимни ва унинг ўринбосарларини лавозимга тасдиқлаши, ҳокимни ва унинг ўринбосарларини лавозимдан озод этиши, уларнинг фаолиятига доир ҳисоботларни, шунингдек ҳокимларнинг вилоят, туман, шаҳар ижтимоий-иқтисодий ривожланишининг энг муҳим ва долзарб масалалари юзасидан ҳисоботларини тинглаши кўрсатилган.\nСодда қилиб тушунтирсак, халқ томонидан сайланган депутатлар олдида ҳоким маълум муддат давомида ўзи ва ўринбосарлари томонидан амалга оширилган ижтимоий, иқтисодий, қишлоқ хўжалиги, саноат, инвестиция, ёшлар, хотин-қизлар масалалари ва бошқалар тўғрисида вақти-вақти билан ҳисобот бериб туради. Агар халқ учун етарли даражада оқилона сиёсатни амалга оширолмаса, халқ вакиллари ишончини оқламаса, лавозимидан озод этилади.\n2010 йил 30 декабрда Ўзбекистон Республикаси Олий Мажлис Сенат Кенгашининг «Халқ депутатлари вилоят, туман, шаҳар кенгашининг намунавий регламентини ва халқ депутатлари вилоят, туман, шаҳар кенгашининг доимий комиссиялари тўғрисидаги намунавий низомни тасдиқлаш ҳақида»ги қарори қабул қилинганди.\nҚарорнинг 4-моддасида халқ депутатлари Кенгаши ишини ҳоким — халқ депутатлари Кенгашининг раҳбари ташкил этади ва унга раҳбарлик қилади. Ҳоким – халқ депутатлари Кенгашининг раҳбари ўз фаолияти ҳақида халқ депутатлари Кенгаши олдида ҳисобот беради, деган жумлалар мавжуд.\nЎз-ўзидан табиий саволлар туғилади. Халқ депутатлари Кенгаши бирор марта ҳокимнинг ҳисоботини эшитиб, маъқул келмаса ишдан олиб ташлаганини кўрганмисиз? Мен эшитмаганман ҳам. Чунки, ҳудудидаги барча масалаларни ҳал этадиган куч, йўлбошчи, етакчи бўлган ҳоким Кенгашга ҳам раҳбарлик қилади. Ҳокимлар Кенгашга раҳбар экан, депутатлар халқ манфаати йўлида уларга қарши бора олмайди. Бу аниқ. Қарши борса, бирор баҳона билан депутатликдан чақиртириб олинади. Бу амалиётда кўп учраб турадиган ҳолат.\n2018 йил 22 январь куни фаол тадбиркорлик, инновацион ғоялар ва технологияларни қўллаб-қувватлаш йилида амалга оширишга оид давлат дастури тўғрисида Президент фармони қабул қилинди. Амалга оширилиши шарт бўлган 231 қисмдан иборат давлат дастури ишлаб чиқилди.\nУнинг 25-қисмига қарайдиган бўлсак, халқ депутатлари Кенгаши ваколатларини кенгайтириш орқали маҳаллий давлат ҳокимияти органлари фаолиятини такомиллаштириш доирасида ҳокимнинг маҳаллий ҳокимият вакиллик органи бўлган Кенгашнинг раҳбари сифатида мақомини бекор қилиш тўғрисидаги қонун лойиҳаси тайёрланиши зарур эди.\nМуддат 2018 йилнинг 1 майига қадар бўлиб, масъул ижрочилар Вазирлар Маҳкамаси, Адлия вазирлиги, Молия вазирлиги, Иқтисодиёт вазирлиги (ҳозирги Иқтисодиёт ва саноат вазирлиги), Амалдаги қонун ҳужжатлари мониторинги институти (ҳозирда бу институт тугатилган), Давлат бошқаруви академияси, Қорақалпоғистон Республикаси Жўқорғи Кенгеси, вилоятлар ва Тошкент шаҳар ҳокимликлари томонидан қонун лойиҳаси тайёрланиши керак эди.\nБироқ, яқинда лойиҳа тайёр бўлмаётганига бир йил тўлишига қарамай, масъул ижрочилар ҳали ҳамон сукутда.\nЎзбекистон Республикаси Президенти Шавкат Мирзиёев 2018 йил декабрь ойида Қашқадарё вилояти фаоллари билан бўлган учрашувда шу масалага тўхталиб, «Бир раҳбар одам ҳам ҳоким, ҳам кенгаш раиси бўлолмайди. Керак бўлса, ҳоким кенгашга ҳисобот беради. Вилоят ва туман депутатларига ҳам ваколатлар берилади», деган эди.\nБундан ташқари, Президентнинг 2018 йилнинг 28 декабрида парламентга мурожаатномасида ҳокимнинг маҳаллий кенгашларга раислик қилиши амалиётини бекор қилиш ҳақида гапириб, «Ҳоким ҳокимлигини қилсин, лекин кенгаш олдида ҳисобот берсин», дегани кўпчиликнинг ёдида бўлса керак.\nҚизиғи, 2019 йил 17 январь санасида 2017—2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясининг «Фаол инвестициялар ва ижтимоий ривожланиш йили»да амалга оширишга оид давлат дастури қабул қилинди.\nИккинчи қисмида 2019 йил 1 мартига қадар Вазирлар Маҳкамаси аъзоларини Олий Мажлис, вилоят, туман ва шаҳар давлат органлари раҳбарларини тегишли халқ депутатлари Кенгашлари томонидан тасдиқлаш амалиётини жорий этиш ҳақида қонун лойиҳасини тайёрлаш топширилди.\nМасъул ижрочилар сифатида Олий Мажлис палаталари (келишув асосида), Вазирлар Маҳкамаси, вазирлик ва идоралар белгиланди. Лекин мана муддатдан деярли икки ой ўтаётганига қарамай давлат дастури ижроси кечиктирилмоқда. Лойиҳадан эса дарак йўқ.\nНега давлат дастурлари ижроси бажарилмаяпти ёки кечикиб кетмоқда? Нега тегишли давлат ташкилотлари бу ҳақида жамоатчиликка изоҳ бермаяпти? Агар ҳар бир мансабдор шахсни халқ ёки унинг вакиллари олдида ҳисобдор қилиб қўймас эканмиз, давлат дастурлари ижросини тўлиқ амалга ошира олмаймиз. Демократик фуқаролик жамиятини қуриш йўлидаги ҳаракатларимизга бу каби ҳолатлар тўсиқ бўлмасмикин, деган хавотирдаман.\nҲоким қарори билан нодавлат секторга ер ажратиш ҳамда ерларни тўғридан тўғри ва текинга бериш амалиёти бекор қилинади


Ким билан гаплашаётганингизни билинг! - Hidoyat.uz\nАсосий саҳифа Мақолалар Ким билан гаплашаётганингизни билинг!\nЧоп этилди Avgust 13, 2020 Ким билан гаплашаётганингизни билинг!da fikr bildirishni o'chirish\nОлтмишинчи йилларда Германия қамоқхоналаридан бирида соқчилар маҳбусларга нисбатан ҳар жиҳатдан ўта бешафқат муомалада бўларди.\nШмидт исмли узоқ муддатга озодликдан маҳрум этилган биргина маҳбус бундан мустасно эди. Унинг ўзига хос имтиёзлари бўлиб, ҳурмат-эътибори ҳам жойида эди. Бу ҳолни кўрган маҳбуслар уни атайин ташланган сотқин-чақимчи бўлса керак, деб ўйлардилар. У эса бошқалардек оддий маҳбус эканига, хавфсизлик хизмати билан ҳеч қандай алоқаси йўқлигига қасам ичарди. Бироқ ҳеч ким унга ишонмасди. Бир куни маҳбуслар:\n– У ҳолда нима учун соқчилар сен билан бошқача муомалада бўладилар, – дея уни қистовга олдилар.\n– Хўп яхши, сабабини айтсам айтақолай. Хўш, сизлар яқинларингизга ёзадиган ҳафталик мактубингларда нималарни ёзасизлар?\n– Мана бу малъун соқчилар қўлида шафқатсиз зулму зўравонликка дучор бўлаётганимизни ёзамиз.\n– Ана кўрдингларми, мен эса ҳар ҳафта аёлимга юборадиган мактубим сўнгида қамоқхонадаги шароит жуда яхшилигини, соқчиларнинг менга нисбатан муомаласи мулойим эканини ёзаман. Ҳатто айрим соқчиларнинг номларини ҳам қистириб ўтиб, уларни мақтайман.\n– Бундай ёзишингнинг сен эришаётган имтиёзларга нима дахли бор?\n– Чунки, эй “донолар”, биз чиқараётган ҳар бир мактуб соқчилар қўлидан ўтади. Ундаги ҳар бир сўзни синчиклаб ўрганиб, кейин юборадилар. Ишонмасанглар, хатингларни бошқача услубда ёзиб кўринглар.\nКейинги ҳафта соқчиларнинг шафқатсизлиги яна ҳам ортди. Энг қаттиқ шафқатсизлик Шмидтга нисбатан бўлди.\nБир неча кундан кейин Шмидт маҳбуслардан:\n– Мактубингларда нималарни ёзган эдинглар, – деб сўради.\n– Шмидт бизга анави малъун соқчиларни алдашнинг янги йўлини ўргатди, – деб ёзган эдик дейишди ҳаммаси бир овоздан.\nШмидт жинниларча ўзининг юзларига уриб, сочларини юла бошлади.\nБировларга яхшилик қилиш яхши. Аммо ким билан гаплашаётганингизни билиш янада яхши.\nҲамма ҳам сир сақлайвермайди.\nШароитга қараб иш тутишни билмайдиганлар ҳам талайгина.\nСизга тўғри келган иш бошқаларга тўғри келмаслиги мумкин.


Ўзбекистон транзит йўлагини очиб бериш эвазига НАТОдан Афғонистонда ишлатилган ҳарбий техниканинг бир қисмини беришни талаб қилиб келмоқда.\nБуюк Британия Ўзбекистоннинг ўз ҳудуди орқали транзит йўлак очиб бериши эвазига бу мамлакатга қурол-аслаҳа ва ҳарбий техника сотишини билдирди. Британия Афғонистонданги қўшинларини Ўзбекистон орқали олиб чиқишни кўзламоқда.\nБритания матуботининг ёзишича, мудофаа вазири Филип Ҳаммонд Тошкент ҳукумати билан келаси йилнинг охиригача Ўзбекистон авто ва темир йўл магистраллари орқали инглиз қўшинларини олиб чиқиш борасида келишиб олинганини маълум қилган.\nЎзбекистон Афғонистондаги халқаро қўшинлар учун транзит йўлагини очиб бериш эвазига НАТОдан қурол-аслаҳа ва ҳарбий техниканинг бир қисмини беришни талаб қилиб келмоқда.\nКелишув Андижон воқеаларидан кейин ЕИ Тошкент ҳукуматига қўллаган қурол эмбаргоси бекор қилинганидан бери Европанинг етакчи давлати бўган Британиянинг Ўзбекистонга илк бор қурол етказиб беришини англатади.\nНАТО етакчилигидаги халқаро қўшинларнинг Афғонистондан 2014 йил охирига қадар олиб чиқилиши режалаштирилмоқда.


ЖЧ 2010: Cардор бўла олмади\n30.06.2010 04:59 | WC2010\nМенинг ушбу футболчига қарши ҳеч қандай шахсий ҳусуматим йўқ. Ундан ташқари мен уни ҳақиқатдан ҳам индивидуал жиҳатдан ҳизирги кунда жаҳонниг энг яхши ўйинчиси деб биламан. Аммо унинг терма жамоадаги ўзини тутиши “сардор” номига мос келмайди. Умуман. Португалия ЖЧ 2010 да сардорсиз ҳаракат қилди. Биласизми, Терри-,бу сардор, Жерард-сардор, Хави-сардор, Пике-сардор,Клозе-сардор, Верон-сардор, Дрогба- сардор.. Буларнинг барчаси ҳозир терма жамоада сардорлик боғичини боғлаб юрмаган бўлиши мумкин. Аммо сардорлик бу фақатгина боғич эмас. Бу руҳият,обрў, жавобгарлик. Бу шахс.\nИспания билан бўлган учрашувдан сўнг журналистлар Кейрушдан нима сабабдан сардорлик боғичи Роналдога топширилгани ҳақида сўрашди.\nКейруш: - “Мен умид қилган эдим, ишонган эдим Роналдо бу ишнинг уддасидан чиқади деб”\nУчрашувдан сўнг ўйингоҳ микст зонасида Роналдодан мағлубият сабаблари сўралди.\nРоналдо: -“Нимага биз мағлубиятга учрадик? Кейрушдан сўранг”....\nБу терма жамоа сардорининг фикрлари. Ўйин тугагандан сўнг Португалия терма жамоасининиг қайси бир ўйинчиси биринчи бўлиб ечиниш хонасига кириб кетди? Финал ҳуштаги чалингани биланоқ... Тўғри, бу Роналдо. Мен яна бир бор қайтараман, менинг ушбу футболчига ҳусуматим йўқ. Аммо бундай ҳолатлар жаҳоннинг энг яхши ўйинчисига ярашмайди. Жамоаси майдон марказида қолиб мағлубиятни бирга баҳам кўриб турган бир пайт, уларни ташлаб тезда бу реалликдан қочиш... Сардор –бу жамоанинг юраги бўлиши керак, бош оғриғи эмас.\nХуллас, Кейруш Роналдода адашди. Ким билади бу ерда кимнинг айби кўпроқ. Роналдо ҳам терма жамоа мураббийининг савияси уникидан паст эканлигини шундоқ билдириб қўйди, ўз ҳаракатлари ва сўзлари билан. Ёдингиздами Роналдо МЮ таркибида қандай ўйин намоиш қилар эди. Бугун терма либосида кўрсатган ўйинини МЮ таркибида қила олармиди? Йўқ! Учрашувнинг 5 дақиқасидаёқ Фергюссон уни алмаштирган бўлар эди. Уни Роналдо қилиб турган бу Фергюссоннинг “қаттиқ” қўллари эди. Шу учун ҳам МЮда у жамоанинг бир бўлаги эди, алоҳида Роналдо эмас. У қилиши мумкин ва қилиши мумкин бўлмаган ҳаракатлар,мажбуриятлар бор эди. Хуллас тартиб. Термада эса йўқ. Реалда ҳам бу ўзини бир-бир кўрсатиб турибди. Пеллегрини Роналдо учун ўзидан муҳимроқ аҳамият касб этади деб ўйламайман. Фергюссон-ҳа. У уни тарбиялаган. Ундан қайсидир маънода қўрқади. Ҳурмат қилади.Гапини иккита қилмайди. Афсус терма жамоада бундай мураббий йўқ эди.\nМен ўйин ҳақида гапирмаганим учун узр сўрайман. Ҳамма ўйинни шундоқ ҳам кўрди. Португалиянинг учрашувда умуман имконияти бўлмаганини ҳам кўргандирсиз. Ўйин тўлалигича “қизиллар” қўл остида ўтди, ва ҳақли равишда улар ғалаба қозонишди. Хавининг охир оқибат уйғонгани мухлисларни хурсанд қилмай қолмаган бўлса керак. Дел Боске Виляни чап қанотга қўйиб Кейрушни мағлуб этди. Асосий хавф Вилянинг қанотидан уюштириди учрашувда. Ўйиннинг биринчи 3 зарбаси ёдингиздами? Вилянинг 3 зарбаси. Лорьенте майдонга тушгандан сўнг айнан чап қанотдан испанлар босимни ошириб бирин кетин хавфли вазият уюштирдилар ва бу якунда ўз натижасини берди. Лорьенте Вильяга ажойиб тарзда тўпни қолдирди ва ҳужумчи ўз ишини бажарди. Кейруш эса Даннини ўйинга тушириб Роналдони ягона ҳужумчи ролига ўтқазгани билан Португалиянинг ўйинида ҳеч нарса ўзгаргани йўқ. Умуман ҳеч нарса. Хайрли тун.


«Ул Ҳақнинг сўзини айтади…» « Ўзбекистон Халқ Ҳаракати\n«Ул Ҳақнинг сўзини айтади…»\n18 November 2014 - 9:55\nИбратларга бой шахсияти, файзли ижоди Аллоҳ нурлари билан чулғанган, нафақат қариндош туркман халқининг, балки аҳли туркларнинг, мусулмон оламининг улуғ шоири ва мутафаккири Махтумқули Фироғийнинг дунё адабиётида, Шарқ маънавиятида ўз ўрни, ўз мавқеи мавжуд. Илоҳий олам масалалари – Парвардигорга сиғиниш, Пайғамбарлар ва хусусан Муҳаммад алайҳиссалом мадҳи, азиз авлиё-анбиёлар таърифи, ислом қоидалари ва қонунларининг, Қуръони карим ва Ҳадиси Шариф ғояларининг жонли ҳаёт билан боғлиқ талқинлари, эҳтиросли тарғиботи нақшбандия тариқатининг улкан намояндаси, валий шоир Махтумқули бадиий яратмаларининг мағзига сингиб кетган.\nДунё адабиётида, балки маданиятида, бутун мусулмон оламида Ҳазрат Махтумқули Фироғийнинг исёнкор овози, эзгу ғоялар даъвати алоҳида мақомга, халқчил ғоялари, умуминсоний қадриятлар кўламига бағишланган образ талқинлари ўзининг миллионлаб ихлосмандларига эга. Кўплаб кишилар, айниқса, Марказий Осиё халқлари тилида Махтумқулининг ўта ҳаётбахш, ҳақиқат нури билан чулғанган ҳикматли иборалари беихтиёрий тарзда айтиб, муомала-муносабатлар жараёнида ишлатиб юрилади.\nМуҳим томони шундаки, Махтумқулининг аксарият шеърлари, ҳикматлари бевосита Аллоҳ мадҳи, Пайғамбар алайҳиссалом таърифи, исломнинг қоида-қонунлари, шариат ва тариқат ғоялари билан ғоятда жозибали тарзда уйғунлашиб кетгандир. Ул зот Ҳақнинг сўзини айтади…\nАввало, Махтумқулига адабий истеъдод Аллоҳдан эканлиги, унинг қалби илоҳий нур, илоҳий илҳом нури билан чароғонлиги. Махтумқули ўз ижод характери билан тасаввуф шеъриятининг Аҳмад Яссавий, Сулаймон Боқирғоний, Заҳириддин Муҳаммад Бобур, Бобораҳим Машраб каби халқчил, соддаликка асосланган услубий вакиллари қаторида туради.\nБиламизки, Махтумқули увайсий авлиёлардан бўлиб, Баҳоуддин Нақшбанд таълимотининг ихлосманди, нақшбандия тариқатининг пирларидан, Навоий бошлаган ишнинг давомчиларидан бўлган. Чингиз Айтматов: «Махтумқули ўзининг исёнкор шеърияти билан халқ манфати, бечора меҳнат аҳиллари ҳимояси йўлида бошини жаллод кундасига қўйган буюк жасорат соҳибидир» деган эди. Меҳнатни қадрлаш, ҳунарни севиш, меҳнат аҳлига эҳтиром – нақшбандия тариқатининг асосий масалаларидан эканлигини эсласак, муддао янада ойдинлашади. Дарҳақиқат, Махтумқули шеърияти Баҳоуддин Нақшбанд асослаган «Даст ба кору дил ба ёр» (Қўл меҳнатда, Худо қалбда) ақидасининг поэтик ифодалари сифатида ғоят қимматли ёдномалардир.\n“Ул Ҳақнинг сўзини айтади…”\nКел, эй кўнглим, сенга насиҳат қилай;\nВатанни тарк этиб, кетгувчи бўлма!\nЎзингдан эпсиз бир ғаюр, номарднинг,\nХизматида қуллуқ этгувчи бўлма!\nХизмат қилсанг, бўлсин бир аслзода,\nОта-бобосидан буюк бекзода,\nҲарчанд қолар бўлсанг аччиқ, афтода,\nЁнидан бир замон кетгувчи бўлма!\nОқмайин қолмасдир бир оққан ариқ,\nБир танда одам ҳам семиздир, ориқ,\nБир юзи бурушдир, бир юзи чирик,\nЧирик деб, қаттиқ сўз айтгувчи бўлма!\nЯхшилардан ҳаргиз чиқмас ёмонлик,\nАсли ёмон бўлса, чиқмас яхшилик,\nАслига тортади қўриқ, чаманлик,\nҚўриқни чаманга сотгувчи бўлма!\nБир насиҳат берай, пандимни олсанг,\nИмтиёз айлагил, ўтирсанг, турсанг,\nХабарсиз, хатарсиз бир жойга борсанг,\nТаомининг тузин тотгувчи бўлма!\nЧақирилган жойга бор, ўтиргил, турма,\nЧақирилмаган жойга кўринма, борма,\nУялмас кишидек суйкалиб юрма,\nБуюрилмаган ишни этгувчи бўлма!\nАгар сен ҳам бўлсанг норим, мулойим,\nСен мулойим бўлсанг, қулинг бўлойин,\nҚулоғимга берган пандинг олойин,\nКишига қаттиқ сўз айтгувчи бўлма!\nНам тушмаса, ерда майса кўкармас,\nЙиғилса минг қайғу, бир иш битирмас,\nЭр йигит кўнглига қайғу келтирмас,\nНомард ўғлидайин қайғучи бўлма!\nМард йигитлар элга ёяр дастурхон,\nТўғри сўз устида берар ширин жон,\nУмрини ўткариб, демасдир ёлғон,\nЖаҳд айлаб, ёлғон сўз айтгувчи бўлма!\nТош юрак кимсалар ҳаргиз бош бўлмас,\nҲар неча шодланса, кўнгли хуш бўлмас,\nИкки яхши бир-бирига дуч бўлмас,\nЯхшини ёмонга қўшгувчи бўлма!\nТаваккал нар эрур, андиша – моя,\nКўнглингни юборма ҳар қайси жойга,\nБарчанинг ишончи қодир Аллоҳга,\nАллоҳдан ўзгани суйгувчи бўлма!\nУрар бўлсанг, ўқ ур, нафснинг кўзига,\nҚара, чин кўз билан қонун юзига,\nАлданиб кирмагил шайтон сўзига,\nАллоҳнинг амрини қўйгувчи бўлма!\nШодмон бўлсин, десанг, енгил-оғирлар,\nБекор сўзлаб, оғритмагил бағирлар,\nДуч келса йўлингда гунглар, сағирлар,\nУларнинг ҳолига кулгувчи бўлма!\nКичикликдан ибодатга бўйин қўй,\nҚиёматнинг ўйин қилсанг, ўйин қўй,\nТарк этиб дунёни, завқу тўйин қўй,\nКир паноҳ йўлига, қайтгувчи бўлма!\nУруқликман дема, унда уруқ бор,\nҲисобу номаю, вазн, сўроқ бор,\nЁлғончи бандамиз, сонсиз дуроқ бор,\nБилиб, ёлғон сўзни айтгувчи бўлма!\nМай ичсанг, яхши кун – тўй-маъракада,\nКаъба сенинг учун қуруқ бир кунда,\nҚуръонни куйдириб, бутга қил сажда,\nМардумга озор иш этгувчи бўлма!\nГар топсанг, дунёда мулки Искандар,\nҚоруннинг моли ҳам бўлса муяссар,\nОхири бўларсан ерга баробар,\nКўнгулда манманлик этгувчи бўлма!\nҲар қанча бўлсанг ҳам соҳиби мансаб,\nОлимлар сўзини ҳазм қил, англаб,\nСўз топсанг сўзлагил, топмасанг, бўл хап,\nҚўлдан келмас ишни этгувчи бўлма!\nТонг отса, муллолар чақирар азон,\nБузулмасдир ҳаргиз қисматда ёзган,\nЙигитлик бўстондир, қарилик – хазон,\nТасбеҳдан ўзга сўз айтгувчи бўлма!\nАйтарлар: “Йиртиқ тўн кўрса, ит қопар,\nФеъли ёмон банда Худодан топар”,\nОхири бир куни қиларсан сафар,\nТор кўнгил фиғлини тутгувчи бўлма!\nКитобини очиб, ўқиб мулло, дер:\nКўкарадир ёмғир суви билан ер.\nОлқишу фотиҳа, дуо билан эр,\nМазлумга ситам иш этгувчи бўлма!\nИззат этган билан киши бой бўлмас,\nТўрт ёнга чопмасин, мулки шай бўлмас,\nЖаҳонни талх этиб, кўнгли жой бўлмас,\nЖаннатдек жойингдан кетгувчи бўлма!\nҚарилик келгуси бир кун офати,\nЙигитликнинг сўнар бир кун қуввати,\nҒанимат бил, ғофил, бу дам фурсатни\nМурдадек узаниб, ётгувчи бўлма!\nИтнинг боласини туллаш оздирар,\nХожаси кечирса, банда ёздирар,\nАрғумоқ боласи борҳо ўздирар,\nБандасан, Хожангга ёзгувчи бўлма!\nДавлатли ўғиллар ёшда бош бўлар,\nЯшайверса, бедавлатлар ёш бўлар,\nБераҳм золимнинг бағри тош бўлар,\nБорар жойга кесак отгувчи бўлма!\nЭр ўғил боласи, борҳо бой бўлар,\nҚамчининг остида ёмон лол бўлар,\nМаърака кўрмаган йигит не бўлар,\nБўлар-бўлмас сўзни айтгувчи бўлма!\nМўминнинг гинаси – даллининг ҳоли,\nҚуриганча бўлар эрмиш мисоли,\nКўнглингни гинадан айлагил холи,\nКуфурдек гинани тутгувчи бўлма!\nЭй кўнгил, келгин сен, Ҳақни топайлик,\nНабсимиз отини миниб чопайлик,\nАйтарлар: Ҳақ эрмиш меҳру вафоли,\nШул сўзингдан ҳаргиз қайтгувчи бўлма!\nҲақ эрмиш бандага яқиндан-яқин,\nНасиб айлаганга муҳаббат чақин,\nЖойба-жой келтирсанг, бандалик ҳаққин,\nХожанинг буйруғин қўйгувчи бўлма!\nМен дедим бир неча панду насиҳат,\nБилсанг насиҳатдир, йўқса, пасиҳат,\nПасиҳат билмагил, билгил насиҳат,\nЁлғон, авровларни айтгувчи бўлма!\nМақсад – бу сўзларга қилгил эътибор,\nУмрада – риёзат, ҳажда – наъжот бор,\nАнгламай сўзлама, томда қулоқ бор,\nИч сиринг кимсага айтгувчи бўлма!\nМахтумқули, дилда кўпдир армони,\nТопмади оқибат дардга дармони,\nЕтишар бир куни Тангри фармони,\nРўзи-шаб ғафлатда ётгувчи бўлма!\nТуркманчадан Мақсуд Асрор ўзбекчалаштирди.


14:05, 05.04.2020 // 57119\nИнновацион ривожланиш вазирлиги томонидан Словакиянинг Chirana компанияси ва россиялик ҳамкорлар билан биргаликда сунъий нафас олдириш аппаратларини ишлаб чиқариш бўйича технологиялар трансфери амалга оширилмоқда. Бу ҳақда вазирлик матбуот хизмати хабар берди.\nИнновацион ривожланиш вазирлигининг Илмий ишланмалар ва технологияларни тижоратлаштириш ҳамда трансфер қилиш бошқармаси бошлиғи Жамолиддин Бобохоновнинг айтишича, сунъий нафас олдириш аппаратларини ишлаб чиқариш жорий йилнинг май ойида бошланади. Тошкентнинг Бектемир туманида ишлаб чиқариш участкаси қурилишини якунлаш эса жорий йилнинг сентябрь ойига қадар режалаштирилмоқда ва завод ишга туширилади.\n«Сунъий нафас олдириш аппаратлари ҳозирда жаҳоннинг 12 мамлакатида ишлаб чиқарилади. Chirana бренди дунёда энг машҳур олтита бренддан бири саналади. Аппаратларимиз бошқа компания моделларидан фарқли равишда бир босқичли эмас, уч босқичли вентиляцияни амалга оширади. Бундай аппаратлар ишлаб чиқарувчи заводнинг Ўзбекистонда барпо этилиши давлатнинг тиббий хавфсизлигини таъминлайди», – дейди Chirana+ компаниясининг бош директори Василий Шимко.\nҚайд этилишича, коронавирус туфайли мамлакатдаги мавжуд вазият ва беморлар учун сунъий нафас олдириш аппаратлари ва шахсий ҳимоя воситалари учун сарфланадиган эҳтиёжни ҳисобга олган ҳолда мазкур лойиҳа доирасида Ўзбекистонга 1 000 дона нафас олиш контурлари, 500 дона намлик коллектор билан нафас олиш контурлари ва 1 000 дона бир мартали бактериал-вирусли филтрларни беғараз фойдаланиш учун топширилади.\nҲозирда шу ишларни амалга ошириш мақсадида Chirana Asia Словакия—Россия—Ўзбекистон қўшма корхонаси ташкил этилган бўлиб, компания «Ўзбекистонда ишлаб чиқарилган» (Made in Uzbekistan) ёрлиғи остида мамлакатда ягона юқори технологик тиббий асбоб-ускуналар ишлаб чиқаради. Бундай ишлаб чиқариш Ўрта Осиёда биринчи марта амалга оширилади, бу эса тиббиёт саноатида импорт ўрнини босиш жараёнини жадаллаштиради.\nБундан ташқари, таъмирлаш учун эҳтиёт қисмлар ва хизмат кўрсатиш маркази яратилиб, сунъий нафас олдириш аппаратлари ва НДА (наркоз-нафас олиш аппарати) қурилмалари учун ноёб, мобил ва замонавий сервис хизмати ташкил этилади. Анестезиология соҳасида юқори малакали хорижий мутахассислар таклиф қилинган ҳолда сунъий нафас олдириш аппаратлари ва НДА қурилмаларидан фойдаланиш бўйича семинарлар ўтказилиши режалаштирилган.\nИшлаб чиқариладиган маҳсулотларни, шунингдек, Тожикистон, Туркманистон, Қирғизистон ва Афғонистонда сотиш режалаштирилмоқда. Эслатиб ўтамиз, коронавирус пандемияси туфайли ҳозирда бутун дунёда сунъий нафас олдириш аппаратларининг тақчиллиги кузатилмоқда.\nМавзуга доир: Нью-Йорк Хитойдан буюртма қилган 17 минг сунъий нафас олдириш аппаратларини бошқа штатлар «илиб кетди»\nАйни пайтда Ўзбекистонда коронавирусга чалинганлар сони 298 нафарга етди. Мамлакатда илк касалланиш ҳолати қайд этилганидан бери 25 нафар бемор соғайди, икки нафари эса касалликдан вафот этди.\nЯпониядаги ўзбекистонликлар инсонпарварлик ёрдами сифатида Ўзбекистонга 13 та махсус тиббиёт каравотларини жўнатди\n13:50 Кеча // 93325\n21:17, 15.01.2022 // 87532\n22:10, 15.01.2022 // 75870\n19:35 Кеча // 72667\n14:09 Кеча // 67395


Боласини 18 минг долларга сотаётган аёл 5 йилга қамалди\nБоласини 18 минг долларга сотаётган аёл...\n14.10.2021 09:24 0 1476\n1993 йилда Андижон вилоятида туғилган аёл 3 кунлик чақалоғини сотмоқчи бўлган. Бу ҳақда «Ёшлар» телеканалининг «Янги давр» дастурида маълум қилинди.\nБош прокуратура ҳузуридаги иқтисодий жиноятларга қарши курашиш департаменти Тошкент шаҳар Янги ҳаёт тумани бўлими ҳамда ИИФМББ ходимлари томонидан аёл 3 кунлик гўдагини 18 000 АҚШ долларига сотаётган вақтда ашёвий далил билан қўлга олинган.\nМаълум бўлишича, судланувчи аёл 2014 йилда 1987 йилда туғилган эркак билан шаръий никоҳда яшаган. Иккита фарзанди дунёга келгач, қонуний никоҳдан ўтган. Аммо оилавий можаролар сабаб 2019 йилда уйни ташлаб чиқиб кетган. 2021 йилда эса яна ҳомиладор эканлигини билган. Пойтахтда иқтисодий қийинчиликларга дуч келгани сабаб, боласини сотмоқчи бўлган.\nСуд ишни ўрганиб чиқиб аёлга нисбатан 5 йил қамоқ жазосини тайинлаган.


Дембеле ўзи учун "Барселона"да барчаси тугаганини тушуниб етди / CHAMPIONAT.asia\n13:45"Ювентус" Кулибалини харид қилиш имкониятини кўриб чиқмоқда 1 13:22Манба: Мбаппе ПСЖдан икки ўйинчини харид қилишни талаб қилди 21 13:13ЎФА Тартиб-интизом қўмитаси қачон уйғонади? 4 12:57"Пахтакор"да жамоавий ўйин йўқ. Фақат бир клуб чемпионликка мос ўйин кўрсатмоқда" — Мутахассис кимни назарда тутди? 12 12:53Даниэль Мальдини "Милан" билан А Серияда ғалаба қозонди. Бунгача унинг бобоси ва отаси ҳам клуб билан скудеттони қўлга киритишган 1 12:45ПФЛга иккинчи мурожаат: Қайдномаларни асл нусхасини беринг ёхуд "Нефтчи"га техник мағлубият ёзилиши керакми? 5 12:30"Ювентус" хавбеки фаолиятини АПЛда давом эттириши мумкин 0 12:07Антонио Конте Жезусни "Тоттенхэм"да кўрмоқчи 0 11:44"Фламенго" "Интер" футболчиси билан музокара олиб бормоқда 0 11:41Бир ҳафта ичида тўртта ўйиндан VAR "олиб ташланди" 21 11:28Италияликнинг Тошкентдаги саргузаштлари. Нопрофессионал футболчи А Серия ва ўзбек футболи афсоналари ўртасидаги учрашувда қандай иштирок этди? 16 11:15"Барселона" директори Усмон Дембеле ҳақида гапирди 1 11:00Olamsport: Жошуанинг фаолиятидаги энг қийин рақиб, Камару Усман қачон қайтишини маълум қилди ва бошқа хабарлар 0 10:40Карикатура: Мбаппе орзусидан воз кечди ва миллионларни танлади 17 10:19Лондон клуби Скамаккага қизиқмоқда 4\nДембеле ўзи учун "Барселона"да барчаси тугаганини тушуниб етди\n28 янв 01:20\nТеглар : БарселонаУсман Дембеле\nФутболчи клубдан кетади.\n"Барселона" клуби ҳужумчиси Усман Дембеле клубдан кетиш борасида узил-кесил қарор қабул қилди. Усман қишки трансфер ойнасининг ўзидаёқ "Барса"ни тарк этмоқчи. Сабаби, Дембеле клубда қоладиган бўлса, у бошқа майдонга тушмайди.\nФутболчининг агентлари бошқа клуб излаш билан банд. Усман Дембелега даъвогарлар орасида ПСЖ клуби ҳам бор. "Барселона" ҳозирда янги футболчиларни жалб қилиши учун эски ўйинчилар билан хайрлашиши лозим.\nМанба: Мбаппе ПСЖдан икки ўйинчини харид қилишни талаб қилди 21\nЛангле "Барселона"га керак эмас 2\nЁзда "Барселона"дан 4 футболчининг кетиши аниқ 14


Тошкентда «шумахер»лик қилган россиялик автоблогер дастлабки...\n08.11.2019 11:48 0 3370\nШавкат Мирзиёевнинг кичик куёви, Президент хавфсизлик хизмати бошлиғи ўринбосари Отабек Умаров россиялик автоблогер Эрик Давидычга навбатдаги тест-драйвни Ўзбекистонда суратга олишга кўмаклашгани ҳақида хабар бергандик.\nТаниқли автоблогер ўзининг навбатдаги шоу-кўрсатувини Ўзбекистонда суратга олди. Отабек Умаров унга премиум-классдаги автомобилларни таклиф қилди.\nШу орада ижтимоий тармоқларда номаълум машина Тошкентдаги Амир Темур хиёбонини катта тезликда айланиб юргани акс этган видео тарқалиб кетди.\nХиёбонга олиб чиқадиган барча кўчалар ички ишлар органлари томонидан тўсилган, хавфсизлик учун пиёдалар ўтказилмаган.\nБундай катта тезликда машина ҳайдаётган одам кимлиги номаълумлигича қолаётганди. Бир кун ўтиб, Тошкент шаҳар ИИББ «Сквер»даги «шумахер»нинг кимлигини қисман очиқлади.\nУнда Амир Темур хиёбони атрофидаги айлана йўлда, хусусий ижодий студия томонидан экшн-лавҳа суратга олиш ишлари олиб борилгани маълум қилинди.\nВидеоблогер Эрик Девидич яқинда ўзининг ютуб каналида Тошкентда суратга олинган Mercedes AMG GT 63 S премиум автомобилининг видео шарҳини чиқарди. Эътиборлиси, видошарҳда автомобилнинг катта тезликда Амир Темур хиёбонида бошқарилгани кадрлари ҳам бор.\nШунингдек, 26 дақиқалик видеода блоггер автоуловнинг ўзига хос хусусиятлари ҳақида гапириб берди ва Ўзбекистонда бўлиш таассуротлари билан ҳам ўртоқлашди.\nЭслатиб ўтамиз, Давидыч — таниқли видеоблогер бўлиб, унинг «YouTube»даги роликлари миллион марталаб кўрилади.\nТошкент тест-драйв Эрик Давидыч автоблогер\nҲодиса Кеча, 17:20\nТошкентда «Ласетти» кўприк тўсиғини бузиб, анҳорга тушиб кетди (фото)\nКоронавирус Кеча, 16:06\nКоронавирусдан 56-ўлим ҳолати қайд этилди


Россия Госфильмофонд архивида сақланаётган ўзбек кинотасмаларини қайтарадими? - Darakchi\nРоссия Госфильмофонд архивида сақланаётган ўзбек кинотасмаларини қайтарадими?\nМАДАНИЯТ 04.10.2019, 18:00\nРФ маданият вазирлигида Россия маданият вазирининг ўринбосари Павел Степановнинг “Ўзбеккино” миллий агентлиги бош директори Фирдавс Абдухолиқов билан учрашуви бўлиб ўтди.\nМазкур учрашувда ўзбек ва рус кинематографияси арбоблари иштирок этди.\nМулоқот чоғида “Ўзбеккино” миллий агентлиги раҳбари Россиянинг Госфильмофондида сақланаётган Ўзбекистон тарихига оид киноматериаллар ҳақида сўз очди.\n“Ўзбекистон президенти Шавкат Мирзиёев Ўзбекистон киносаноатини фақат бадиий фильмлар эмас, ҳужжатли фильмлар ҳам яратиш билан равнақ топтириш зарур деб ҳисоблайди. Афсуски, Ўзбекистонда тарихий лавҳалар акс этган фильмлар архиви у қадар катта эмас. Кўпгина материаллар Россияда сақланади ва биз учун Ўзбекистонга ўз кинематография меросини қайтариш жуда муҳим”, – деди “Ўзбеккино” раҳбари Фирдавс Абдухолиқов.\nПавел Степанов эса Россия маданият вазирлиги бу материалларни Ўзбекистонга бериш масаласини кўриб чиқишга тайёрлигини билдирди. Аммо уларнинг кўпчилиги қайта тиклашга муҳтож дея таъкидлади.\nАрхив материалларини қайта тиклаш учун ҳозирда “Госфильмофонд” фаолият олиб бормоқда, барча таъмирталаб материалларга ишлов бериш учун беш йиллик дастур ишлаб чиилмоқда. Бу ишлар фақатгина таъмирлашни эмас архив материалларини рақамлашни ҳам кўзда тутади.\n“Бу фаолиятда уларнинг сифатини йўқотмасдан иложи борича дастлабки тасвирларни сақлаган ҳолда олиб борилади”, деди Россия маданият вазири ўринбосари.\nУчрашувда шунингдек Ўзбекистон ва Россия Федерацияси ўртасида киномаҳсулотлар ишлаб чиқариш соҳасида ҳамкорлик қилиш масалалари ҳам муҳокама қилинди.\nТомонлар ҳамкорликда Иккинчи жаҳон урушида қозонилган ғалабанинг 75 йиллиги ҳақида ҳужжатли фильм яратишга келишиб олишди.\n"Биз ушбу муҳим санага бағишланган ҳамкорликдаги лойиҳани таклиф этамиз. Ўзбекистонлик ёшлар ҳам, россиялик ёшлар ҳам халқларимиз буюк ғалабага ҳисса қўшиш учун нималарга тайёр бўлганини ва ғалаба қандай қурбонлар эвазига қўлга киритилгани ҳақида бор ҳақиқатни билишлари керак.\nМен ўйлайманки, биз жуда катта ва хайрли ишга қўл уряпмиз” – деди Фирдавс Абдухолиқов.\nМаданият вазирининг ўринбосари бу таклифни қўллаб-қувватлар экан, масала ташкилотнинг ваколатли органи бўлган департамент томонидан кўриб чиқилажагини билдирди.


BoshОбъявлениянавбатдан ташқари йиғилиши қарорига биноан жамият акциядорларининг навбатдан ташқари умумий йиғилиши 2021 йил 15 январь соат 10.00 да «BIOKIMYO» АЖ маъмурий биносининг катта мажлислар залида бошланишини маълум қилади.\n«BIOKIMYO» АЖ Кузатув кенгашининг 2020 йил 18 декабрдаги 10-сонли навбатдан ташқари йиғилиши қарорига биноан жамият акциядорларининг навбатдан ташқари умумий йиғилиши 2021 йил 15 январь соат 10.00 да «BIOKIMYO» АЖ маъмурий биносининг катта мажлислар залида бошланишини маълум қилади.\n2. “BIOKIMYO” акциядорлик жамияти ижроия органи раҳбари ва унинг ўринбосарлари лавозимларига номзодларни тайинлаш.\n3. “BIOKIMYO” акциядорлик жамиятининг кузатув кенгаши, тафтиш комиссияси ва ижроия органи аъзоларига хақ тўлаш ва рағбатлантириш тўғрисида” ги низомнинг янги таҳририни тасдиқлаш.\n4. “BIOKIMYO” АЖ нинг 2016 йил якуни бўйича талаб қилиб олинмаган ва даъво қилиш муддати тугаган дивидендларни жамият ихтиёрига қолдириш тўғрисида.\nАкциядорларни руйхатга олиш 2021 йил 15 январь куни соат 9.00 да бошланади.\nАкциядорларнинг навбатдан ташқари умумий йиғилишига шахсини тасдиқловчи хужжат, вакиллари эса нотариал тартибда тасдиқланган ишончнома билан келишлари шарт.\nАкциядорларнинг навбатдан ташқари умумий йиғилиши бўйича тайёрланган хужжатлар билан жамиятнинг www.biokimyo.uz сайтида танишиб чиқиш мумкин, қуйидаги манзил: Янгийул шахри, Кимегар кўчаси, №1-уй, «BIOKIMYO» АЖ. Тел: 70- 602-43-97 ва қуйидаги эл.манзиллар info@biokimyo.uz, biokimyo@mail.ru бўйича мурожаат қилишингиз мумкин:\nЖамият Кузатув кенгашининг 2020 йил 18 декябрь куни ўтказилган йиғилишида қимматли қоғозлар эгаларининг рўйхатини тузиш тўғрисида қарор қабул қилинди.\nАкциядорларга умумий йиғилиши ўтказилишини хабар бериш учун акциядорлар реестри – 2020 йил 18 декабрь холатига кўра ёпилади.\nАкциядорларнинг навбатдан ташқари умумий йиғилишда қатнашиш учун акциядорлар реестри – 2021 йил 11 январь холатига кўра ёпилади


Душманларнинг макр-ҳийлаларини қайтариш қоидалари\nҚуръони Карим ва cаҳиҳ Суннатда душманларнинг динга қарши қилган макр-ҳийлалари ва саъй-ҳаракатлари ҳақида умумий тарзда (яъни, тафсилотларга тўхталмасдан, лўнда ва қисқа) гапирилади. Аммо, мусулмонларнинг камчиликлари, муаммолари ва уларнинг мустаҳкамлашга муҳтож бўлган заиф тарафлари ҳақида эса батафсил сўз юритилади.\nАфсуски, аксарият мусулмонлар ва хусусан, уларнинг олимлари-ю раҳбарлари бу гўзал қоидага бефарқ бўлишди. Бас, шундай экан, бу қоидани уларга тўғри ва чиройли баён қилиб бериш лозимдир.\nКофирлар, дин душманлари ва уларнинг мусулмонларга қарши қилаётган макр-ҳийлалари ҳақидаги гап умумлаштирилган, қисқа ва лўнда бўлиши керак.


Қонун кучга кирди: Чилим ва электрон сигареталар чекиш таъқиқланади — Фарғона шифокори\n09.10.2018 09.10.2018 fsh.uz\nШу йилнинг 4 октябрь кунидан бошлаб, “Жамоат жойларида чилим ва электрон сигареталар чекишни чеклаш тўғрисида”ги Ўзбекистон Республикаси Қонуни кучга кирди.\nЭндиликда, қуйидаги жамоат жойларида чилим ва электрон сигареталарни чекишга йўл қўйилмайди:\n– стационар савдо объектларида, шунингдек умумий овқатланиш корхоналарида, бундан чилим ва электрон сигареталар чекиш учун махсус ажратилган хоналар мустасно;\n– кинотеатрларда, театрларда, циркларда, концерт, кўрик ва кўргазма залларида ҳамда оммавий дам олиш учун мўлжалланган бошқа ёпиқ иншоотларда;\n– клубларда, дискотекаларда, компьютер залларида, Интернет жаҳон ахборот тармоғидан фойдаланиш бўйича хизматлар кўрсатиш учун жиҳозланган хоналарда ёхуд бошқа кўнгилочар (бўш вақт ўтказиладиган) жойларда;\n– музейларда, ахборот-кутубхона муассасаларида ва маърузахоналарда;\n– маҳаллий ва узоққа қатнайдиган поездларда, шаҳар атрофига қатнайдиган поездларнинг вагонларида (шу жумладан тамбурларида), дарё кемаларида, шаҳарда, шаҳар атрофига, шаҳарлараро ва халқаро қатнайдиган автобусларда, таксиларда, йўналишли таксиларда ҳамда шаҳар электр транспортида, шунингдек ҳаво кемаларида;\n– ер ости ўтиш жойларида, транспорт бекатларида ва автотранспорт воситаларини вақтинчалик сақлаш жойларида;\n– аэропортларнинг, темир йўл, автомобиль вокзалларининг ва сув транспорти бекатларининг биноларида;\n– давлат ҳокимияти ва бошқаруви органларининг, хўжалик бошқаруви органларининг, шунингдек корхоналар, муассасалар ва ташкилотларнинг биноларида;\n– соғлиқни сақлаш тизими муассасалари ва ташкилотларида, таълим муассасаларида, жисмоний тарбия-соғломлаштириш ва спорт иншоотларида;\n– иш жойлари бўлган хоналарда;\n– кўп квартирали уйларнинг йўлакларида, шунингдек уйлар олди ҳудудида жойлашган болалар ва спорт майдончаларида;\n– ҳиёбонларда, боғларда, кўчаларда ва бошқа жамоат жойларида.\nЎзбекистон безгак касаллигидан холи ҳудуд бўла оладими?\nЎзбекистон безгак касаллигидан холи ҳудуд сертификатини олиш учун ЖССТга мурожаат қилди. Ўзбекистон безгак касаллигидан холи ҳудуд сертификатини олиш учун Жаҳон соғлиқни сақлаш ташкилотига мурожаат қилди. Бу ҳақда Turon24 хабар берди. Худди шу ...\nДавлат бюджетидан имтиёзли тиббий ёрдам оладиган фуқаролар рўйхати 16 позициягача кенгайтирилди.\nҲасан табибнинг ноқонуний фаолиятига чек қўйилди\nШаҳрихон туман прокуратураси томонидан 2019 йил 19 январь куни ижтимоий тармоқлар орқали кенг муҳокама қилинган табиб Х.И.нинг фаолиятини ўрганиш ҳаракатлари олиб борилди. Фото: videonews.guru Фуқаро Х.И. Шаҳрихон шаҳар ...\nМарғилонда 14 декабрь куни ис газидан заҳарланиш ҳолати қайд этилди. Бу ҳақда Ўзбекистон ИИВ хабар берди. Марғилон шаҳрида яшовчи О.А. ва унинг турмуш ўртоғи М.А. уйидаги иситиш печидан сизиб чиққан табиий газ ...\n← Фарғонада бўлажак шифокорлар қасамёд қабул қилди\nЮқумли касалликлар шифохонасига стационар даволаш учун қандай ҳолларда рухсат берилади? →\n25.05.2019 fsh.uz 316\n23.03.2019 fsh.uz 258\n05.12.2019 fsh.uz 204


ТАЛАБА 6 ХИЛ МАСАЛЛИҚДАН ЯНГИ МАҲСУЛОТ ТАЙЁРЛАМОҚЧИ\nЖараён 01.11.2018 246\nМаълумотларга кўра, нўхат таркибида ўртача 19-30 фоиз оқсил, 4-7 фоиз мой, 46-60 фоиз крахмал, витамин В, турли минерал тузлар ва ҳазм қилишга ёрдам берадиган муҳим аминокислоталар мавжуд. Тўғри, нўхатни кам истеъмол қилмаймиз, шўрваю паловимиз нўхатсиз тайёрланмайди. Бироқ уни саноат усулида қайта ишлаш ҳақида ҳеч ўйлаб кўрганмисиз? Савдо шохобчаларида консерваланган яшил нўхатга кўзимиз тушган, бироқ Европада кенг оммалашган нўхат пастаси ёки хумус (бўтқа) ҳали таомномамизга кенг кириб келганича йўқ. Ушбу маҳсулот мазали ва тўйимли бўлиб, уни бемалол куннинг исталган қисмида таом ўрнида истеъмол қилиш мумкин.\nЭътиборлиси, Қарши муҳандислик-иқтисодиёт институтининг технология факультети талабаси Улуғбек Ботиров айнан хумус тайёрлаш устида иш олиб бормоқда. Икки йиллик изланишлари натижасида маҳсулот рецептурасини ишлаб чиқди.\n- Бунда “Эрон” навли нўхат, зайтун мойи, саримсоқ, лимон шарбати, гармдори, кунжут пастаси ишлатилади, - дейди ёш изланувчи. – Консерва мутлақо табиий маҳсулотлардан тайёрланади. Хушбўй ҳид, таъм ва ранг берувчи қўшимчалар ишлатилмайди. Энг муҳими, ўзида организм учун зарур витаминлар, озиқ моддаларни жамлаган.\nАлбатта, маҳсулотнинг тайёрланиш жараёни барча учун қизиқ. Маълум бўлишича, аввал дуккаклилар саралаб олинади, кейин махсус қозонларда қайнатилган иссиқ сувда бир кун давомида бўктирилади. Яхши димланган доналар маълум даражада совутилгач, сўнг махсус тегирмонда керакли катталикда майдаланади. Зираворлар қўшилиб, қайнатилади ва елим идишларга жойланади. Маҳсулот икки кунда тайёр бўлади. Аҳамиятлиси, уни барча ёшдаги кишилар истеъмол қилиши мумкин.\n- Ишлаб чиқариш йўлга қўйилса, бир йилда 400 тоннагача маҳсулот тайёрлаш мумкин, - дейди талаба. – Бунинг учун 10-12 киши етарли, кўп иш технология асосида амалга оширилади. Уни амалиётга жорий этиш мақсадида банкдан кредит олиб, яқин-орада ишлаб чиқариш фаолиятини йўлга қўймоқчиман.\nДарвоқе, Улуғбек Ботиров шу йилнинг октябрь ойида Тошкентда ўтказилган “Иқтидорли ёшлар” республика форумида ҳам қатнашиб, тенгдошлари олиб бораётган тадқиқотлар билан танишди. Ўз лойиҳаси бўйича соҳа мутахассислари билан фикрлашди. Бу унинг янги изланишларида яна бир туртки бўлиб хизмат қилса ажабмас.


ДХХ Чегара қўшинлари Фарғона вилоятидаги ҳодиса юзасидан изоҳ берди – Газета.uz\nЧегара қўшинлари ёш йигит чегарчилар томонидан калтаклангани юзасидан изоҳ берар экан, унинг қонунбузарлик содир этилган жойда ҳарбийларнинг қонуний талабларига бўйсунмаганини маълум қилди.\n13 ноябр 2019, 18:29 Жамият\nДавлат хавфсизлик хизмати Чегара қўшинлари матбуот хизмати 12 ноябрь куни ижтимоий тармоқлар ва мессенжерларда тарқалган видеоролик юзасидан изоҳ берди.\nВидеода чегарчилар ёш йигитга нисбатан жисмоний куч ишлатади: спорт кийимидаги юзига ниқоб таққан киши йигитнинг қорни ва оёғига бир неча марта уриб, сўнгра унинг сочларидан чангаллайди. Унга ҳарбий либосдаги чегарачи қўшилади ва тўқмоққа ўхшаш жисм билан уни уради. Йигитни сочидан чангаллаган ҳолда кадр ортига олиб кетишади, ундан кейин эса фақат зарба товушлари ва томонларнинг гаплари эшитилади.\nЧегара қўшинлари вакилининг аризасида таъкидланишича, 10 ноябрь куни тахминан соат 17:00 да видеода тасвирланган Фарғона туманидаги Хосилот аҳоли пунктида чегарачилар наряди хизмат вазифасини ўтаган.\nБу вақтда ҳудудга Nexia-2 автомобилида (давлат рақами 40 G 014 KA) Умиджон Саиджонов (видеода кўринган) ва Абдурасул Фозилов (кадр ортида қолган) чегарачиларнинг тўхташ тўғрисидаги буйруғига бўйсунмасдан, катта тезликда чегара нарядини бузиб ўтишга уринган.\n«Орадан бироз вақт ўтгач, юқорида исми келтирилган фуқаролар, чегарачилар қаршисида тўхтаб, можаро келтириб чиқаришга уринган, уларни ҳақорат қилган ва маҳаллий аҳолини тўплаб ҳарбий хизматчиларнинг қонуний талабларига бўйсунмаган. Бу орқали улар Маъмурий жавобгарлик тўғрисидаги кодекснинг 196−1-модда 2-қисмини („Чегара қўшинлари ҳарбий хизматчиларининг қонуний талабларини бажармаслик ва уларнинг қонуний фаолиятига қаршилик кўрсатиш“) бузган», — дейилади ДХХ ЧҚ матбуот хизмати хабарида.\nШундан сўнг фуқаролар чегарачилар нарядининг талабларига бўйсунмай, ноқонуний ҳаракатларни бостириш учун қурол ва махсус воситалардан фойдаланишни тартибга солувчи «Ўзбекистон Республикаси Давлат чегараси тўғрисида"ги қонуннинг 43-моддаси ва «Ўзбекистон Республикаси Давлат хавфсизлик хизмати тўғрисида"ги қонунининг 44-моддасига кўра, чегара тартибини бузган фуқаролар Умиджон Саиджонов ва Абдурасул Фозилов жисмоний куч ишлатилган ҳолда ушланган.\nҚўлга олингандан кейин уларнинг шахсини тасдиқловчи ҳужжатлари, шунингдек, автоуловни бошқариш ҳуқуқини берувчи ҳужжатлар йўқлиги маълум бўлган, дея қайд этди Чегара қўшинлари.\nҚўлга олингандан сўнг, ушбу шахслар тегишли тартибда кўриб чиқиш учун белгиланган тартибда ички ишлар органларига жўнатилган.\nЧегара қўшинлари матбуот хизматининг қайд этишича, Умиджон Саиджонов бундан аввал ҳам бир неча бор чегарачилар томонидан давлат чегарасини бузиш ва турли хил инвентаризация буюмларини ноқонуний равишда олиб ўтиш ҳолатлари бўйича қўлга олинган. Хусусан, 2016 йил 31 октябрда Умиджон Саиджонов Ўзбекистон ҳудудига қарийб 8 миллион сўмлик 3175 дона 2017 йилда Ўзбекистонга олиб кирилиши тақиқланган волфрам лампочкаларини олиб ўтишга уринганида ушланган.\nБундан ташқари, 2018 йил 7 январь куни худди шу ҳудудда Tico автомашинаси орқали 18 миллион сўмлик парфюмерия товарларини олиб ўтаётганида қўлга тушган.\nАбдурасул Фозилов эса 2019 йил 10 ноябрь куни мазкур ҳудудда давлат чегарасини бузганлиги учун қўлга олинган. Барча ҳолатларда ҳам тегишли далолатномалар тузилиб, улар Фарғона вилояти ИИБга юборилган.\nҚайд этилишича, илгари ушбу ҳудудда маҳаллий контрабандачилар қўрқитиш ва жиноят содир бўлган жойдан яшириниш мақсадида чегарачиларга бир неча бор босим ўтказишга уринган. Шу каби босимлар оқибатида 2010 йилда ҳарбий хизматчи Н.Эгамов, 2012 йилда А.Юнусов, 2013 йилда Ж.Аширов давлат чегарасини қўриқлаш вақтида ҳалок бўлган.\nАйни вақтда ДХХ Чегара қўшинлари қўмондонлиги ҳарбий прокуратура билан ҳамкорликда юқоридаги факт бўйича хизмат текширувини ўтказмоқда. Вазиятга ойдинлик киритилгач, қонун доирасида тегишли чоралар кўрилади, дейилади Чегара қўшинлари матбуот хизмати хабарида.